text:
- Mi contistu une storie?
lunedì 29 febbraio 2016
La nestre storie
- Mi contistu une storie?
- Une storie? E ce storie?
- La storie di nô doi.
- Ma la nestre storie no je ancjemò finide.
- E ce vuelial dî? Ce interessie la fin? Tu scomence, tu contis, e po dopo jo mi indurmidìs.
- Tu ti indurmidissis a mieç? No tu vuelis savê?
- Savê ce robe?
- Savê ce che o conti... la nestre storie
- Sigûr che o vuei. Tu tache a contâ e viodìn.
- Nus coventarà tant timp: une storie fate di storiis e je une storie che e va a dilunc.
- Plui o mancul une gnot?
- Plui di dîs. O cent. Ancje mil.
- Alore o starìn dîs, cent, o forsit mil gnots cence durmî?
- Se tu duarmis, amen. Jo o continui doman.
- Cuâl doman jenfri ducj i mil ?
- Un doman cualuncue. Cuant che si à timp, al è simpri un doman.
- Alore conte.
- E tu âstu timp?
- Sì, o ai timp. E ancje doman.
di Mariute
Etichetis: Contis, Gjenar romantic, Mariute
venerdì 26 febbraio 2016
Fradis e refudums
I doi fradis Malisani a jerin dal stes an. Ogni tant al sucêt.
Cun di plui, a jerin une vore diferents: il plui grant al someave dut al pari, bocon, cui cjavêi colôr bilite e une cjalade di dordel, a compagnâ, za di frut, une vôs ruspiose e intorteade intal so jessi braurin e sigûr di se; chel altri, plui piçul, al veve cjapât dut de mari: scûr di piel, ferbint e sclagn, al scjassave i riçots neris scocolant i voi, cuant che nol capive alc.
E al capitave avonde dispès che inte scuele medie dulà che a jerin lâts - stesse classe, al è clâr - che il secont al ves alc di domandâ, soredut su ce che a disevin chei altris fruts.
Da rest, intes mediis di paîs, si cjacare inmò furlan, a ricreazion e jenfri i bancs, e il prin si svantave dut un dret, jessint che il secont fradi, di furlan, al capive une vore pôc. Ogni tant al sucêt ancje chest.
Il divari al jere cetant che cuant che si tratave di scomençâ a fâ furlan a scuele, a diference di chel altri, che al smaniave, il Malisani plui grant nol veve neancje voie di lâ, e i jerin coventâts un pâr di scufiots par convincilu. I stes scufiots che lui cumò, cence fâsi viodi, al voltave sul piçul, ogni volte che nol capive ce che e diseve la professore.
E al jere pluitost fastidiât cuant che la prime ricercje par cjase di furlan, lu vevin metût insieme propit a chel çondar di so fradi.
«Tu mi fasarâs di assistent!» i veve dit. «Cjape chel bloc notes chi, cjamine daûr di me, e scrîf ce che ti dîs jo e vonde!»
«Va bene, Pietro», al veve rispuindût il piçul, ubidient.
E ju il prin scufiot!
«Si dîs Va ben Pieri, impare, cjastron! E cumò scrîf».
E chel altri, pront, al veve tacât a scrivi:
Etichetis: Contis, Contis dal Ostîr, Gjenar sociâl, Raffaele Serafini
lunedì 22 febbraio 2016
L'om da la ploie (The rain man)
L'om al jere simpri ben vistît, la barbete ben tignude e al puartave simpri la golarine.
Al faseve il professôr in cualchi scuele di campagne e, lât in pension, al veve cjolt un apartament a Codroip, li che al viveve di bessôl. Nol deve confidence a nissun e sì e no che al saludave i vicins di cjase.
Si lu viodeve di râr pe place, a l'infûr di cuant che al ploveve. Fin che e durave la ploie al rivave in place ogni dì e al cjapave la coriere par Udin aes vot e mieze. Sot misdì al jere bielzà tornât dongje. La int, aromai abituade a viodilu nome ta chei dîs, pensant che al fos un pôc tocjât e no savint nuie di lui, lu veve batiât l'om da la ploie. E disin che cualchidun lu veve viodût a Udin tai dîs di ploie, dongje de puarte di un supermarcjât, come se al spietàs alc o cualchidun.
Ven a stai che une dì i vicins di cjase a no viodin plui jessi e tornâ dongje il professôr e soredut a sintin la vôs de sô television dì e gnot, continuât. Pensant che al sedi sucedût alc e no sintìnlu rispuindi al campanel, a clamin il 118.
I vicins, jentrâts in cjase cui carabinîrs, a restin scaturîts; no tant pal muart, ancjemò sentât sul divan cul telecomant in man e la television piade; cuant che la cjase e je plene di ombrenis. A 'nd è 'ne vorone in dutis lis stanziis, in cusine, tai armârs, tai cjantons, su la mobilie, sot dai jets, tal bagn, dapardut. A 'nd è plui di trê mil, di dutis lis fatis; gnovis, smavidis e di ducj i colôrs.
Cumò si sa ce che l'om da la ploie al leve a fâ a Udin cuant che al ploveve; al leve a puartâ vie ombrenis, ch’al jere il so vizi.
di Pauli Jacus (IV3IAN)
Etichetis: Contis, Gjenar romantic, Pauli Jacuss
venerdì 19 febbraio 2016
Al sucêt ancje tai nestris paîs
Ogni dì, Guido, a pene che il soreli cu li sôs primis lûs al jentrave jenfri lis sfresis dal barcon, come un çupet al saltave fûr dal so jet. Lu clamave il lavôr, o miôr i lavôrs. Guido al jere cussì tant costant tai siei impegns che lu clamavin Stachanov: cul stes non di chel operari tant preseât, che pe sô dedizion al lavôr al veve onorât, no dome chei che a lavorin ma ancje i ideâi di chê bandiere rosse che lui al veve imbraçât, convint che chê e fos la vere bandiere dal lavôr.
Ma Guido cun chel Stachanov, soredut tal spirt, nol veve nuie di podê someâi. Nancje tal pêl, ancje se, come che a contin, a vevin i cjavei dal stes colôr: neris.
Si presentave tal ufici dal dazi, indulà che di une vore di timp al faseve servizi, cuant che al podeve, magari a misdì. Ma se si jevave cussì tant a buinore, ce fasevial, ‘là si pierdevial, indulà levial in chês oris chel cristian?
Si jere cjatât un altri cefâ, a dâ une man tal studi di un avocat. Tant, indulà che al varès vût di presentâsi a buinore ogni dì, no lu controlave nissun. Guido, cussì, impiegât in dôs bandis al cuistave bêçs a paladis.
Pecjât che une di chês pocjis voltis che al veve fat il so dovê, rivant a buinore li che al varès vût di presentâsi ogni dì, a pene rivât, al veve firmât un verbâl cuintri un cristian che nol veve paiade la tasse par vê copât il purcit.
Puar Guido, nol saveve cui che al jere chel om che al veve multât. Nol podeve savê che al jere un di chei che cuant che a son in servizi, sul braç, e puartin la flame: un financiot e che pe fote de multe cjapade di sigûr si sarès svindicât.
E lis robis a son ladis propit cussì. No jerin passâts nancje trê dîs, che a Guido chel financiot i veve metût lis manetis. E al veve vût propit reson. Guido al robave al Stât che i deve il lavôr, e a la int che paiave lis tassis ancje par lui.
E a chel tant preseât avocat ce i jerial sucedût, ce pene i vevino dât? Se Guido al robave come lari, lui nol jere di mancul. Ma a Guido lu paiave a neri. E par lui nol veve fastidis di vierzi il tacuin par lis spesis des tassis e chês de pension.
Dome une multe, i vevin dât, no si podevin di plui e al jere un om masse potent. Nol jere dome avocat, al scugnive ancje fâ il sindic e nol sarès lât tant timp a di lunc che lu varessin clamât ancje Onorevul.
Ma Diu al è grant, cuant che al vûl nol perdone nissun…
Puar avocat! Oltri il lavôr, che restât di bessôl di un scûr a chel altri al scugnive frontâ, di gnot il torment de cussience no lu lassave durmî. Jerial dome chel il cjastì? Forsit ancje Diu al veve vût un fregul di pôre di lui.
di Nello Malisano
Etichetis: Contis, Gjenar romantic, Gjenar sociâl, Nello Malisano
lunedì 15 febbraio 2016
Storie di Topule Raspule
Intun timp une vore indaûr, intune cjasute dongje il flum a jere a stâ Topule Raspule.
Topule Raspule a jere simpri bessole, ma chest nol jere un probleme. A veve dome une cjavre che i faseve compagnie. Insome, no jere une grande vite, ma Topule Raspule a jere contente cussì.
Un dì al è rivât tal paîs un om. Dut lustri, cuntun machinon lunc, il cjapiel sul cjâf, la gjachete ben taiade, un puartament e un parfum di lusso. Da l'orloi che al veve, si capive che al jere plen di bêçs.
A pene che al à viodût Topule Raspule, subite si è inamorât. “Oh, trop biele, trop ninine, trop buine”, al diseve.
Cussì, par jessi ricambiât inta l'amôr, al à scomençât a jemplâ Topule Raspule di ogni ben: formadi, salams, ogni sorte di torte e dolçuts. Ma Topule Raspule no jere contente. “Ma cemût aio di vuadagnâmi il to amôr”, al diseve l'om. “Puarte di mangjâ ancje a la mê cjavre”. “Po sigûr. Dut ce che tu vuelis, ma a la cjavre no!”.
“Alore no si cumbine nuie”, a rispuindeve Topule Raspule.
Ma l'om nol jere mol. Pûr di vê l'amôr di Topule Raspule al à scomençât a puartâ di mangjâ ancje a la cjavre.
Ma la cjavre a mangjave dome cjargneses, e a vevin di sedi bielis rosses, se no a veve cûr di parales in bande cu la talpe.
Cussì l'omp, cuant che al puartave alc a Topule Raspule, vistîts, cjapiei, robe di mangjâ e di bevi, al scugnive puartâ ancje las cjargneses a la cjavre. Chê a molave cuatri “Bee” e po dopo a mangjave contente.
Par scuasit un an a son lâts indenant cussì, fintremai che l'om si è inrabiât e al à vosât a Topule Raspule: “Cumò o soi stuf. O tu sielzis me o pûr la cjavre!”. Alore Topule Raspule e à rispuindût: “Cjarissim il me om, jo o soi cressude cu la cjavre, e la cjavre je cressude cun me. Se tu vuelis puartâmi vie cun te, tu âs di puartâ vie ancje la cjavre!”.
L'om nol à pensât nancje un moment. Al à zirade la machine e al è scjampât.
Forsit nol jere inamorât da vere Topule Raspule, la femine che a veve une cjavre.
Al è tant timp che Topule Raspule e à sierât i voi, ma cheste storie si conte ancjemò.
di Vigji Pitoss
Etichetis: Contis, Flabis, Gjenar romantic, Vigji Pitoss
domenica 14 febbraio 2016
Une gnove forme pal scrivi par furlan
Jessint che l'articul jessut sul Messaggero Venit di cualchi dì indaûr al pâr vê stiçât plui di cualchi considerazion fate in privât, lu metin sù ancje chi su la nestre Ostarie, se cualchidun al à voie di dî la sô e di vierzi une partide di discors:
________________________________
Dài, sù, cjalìnsi tai voi un moment e domandìnsi: ma la int leie par furlan?
E si cjacare di int, e no di chei che il furlan lu insegnin, o i lavorin parsore (che po, ancje li, no i si met la man sul fûc). La int a son chei che a lein il Messagjero e a van a viodi l’Udin, chei dal tai, dal frico e dal mandi. No covente spindi bêçs intune indagjine, la rispueste e je facile. No.
No parcè che si fâs fature e, suntun libri, si stufisi dopo pocjis pagjinis o no si tache neancje.
No parcè che no si è scuelâts, sul furlan scrit, par vie di desenis di agns di vueit didatic.
No parcè che il furlan standard tant al è necessari, tant al è pôc comprendût, par no dî odeât.
E e va a finîle che tancj di chei che a staressin oris a sintî contâ storiis in marilenghe, di storiis no ‘nd àn mai lete nissune, cui lôr voi. E la cuistion e va in piês se si cjale la etât.
Insome… al è un foran, li che al varès di jessi il furlan scrit (e let).
Ma po, a sono, chestis storiis? E je cheste la seconde domande, che e rive drete tal cantin de leterature furlane, a domandâi cemût che jê, la Leterature in dì di vuê, e intint meti un blec par taponâ cheste buse.
Parcè che provìn a metisi tes braghessis di un zovenot che al vûl lei alc par furlan (e tignin cont che al è za un meracul che a vedi voie di lei). Ce libris i conseìno? No, nol è cussì facil. Provìn a domandâi ce che i plâs…. Ses, vampîrs, balon, maçalizis, fantasy, supererois, mostris, misteris, frice, robe fûr cu la cassele… soredut. E che e sedi facile di lei...
E al è preocupant che la rispueste di cualchi an fa, Donald dal Tiliment, di Stiefin Morat, e sedi ancjemò la miôr, o cuasi. Il puar Franco Marchetta, unic scritôr di raze che al veve lis potenzialitâts par rispuindi, al è stât fermât dal destin, e no ‘nd è ancjemò, par varis motîfs, altris che a vedin cirût cun costance di jemplâ chest potenziâl vueit. E pûr int che e sa scrivi par furlan e ‘nd à ideis modernis ‘nd è. (Cualchi non? Il stes Stiefin Morat, Fulvio Romanin, Checo Tam, Francesca Gregoricchio, Gianfranco Pellegrini…). Al pâr invezit che e sedi deventade une vore plui preseade (remunerative, sì) la strade dal scrivi libris par talian ambientâts in Friûl, ancje se no simpri “furlans”.
Dut câs, chei parsore, nons peâts ae forme leterarie de conte curte, che intun marcjât leterari di lenghe minorizade dulà che il probleme plui grant si clame fruibilitât, al pâr che al sedi un bon mieç par esprimisi, rivant a otignî l’unic vêr risultât che al covente al furlan scrit: fâsi lei.
In bande di Contecurte, la ostarie leterarie virtuâl, al ven di domandâsi cuâi altris mieçs, leteraris o paraleteraris, a puedin jessi in grât di rispuindinus.
Di une bande no si pues dineâ che lis comunitâts web e i prodots multimediâi a vedin il grant merit di jessi popolârs (e cualchi volte di tindince, come Lunazzi e Felici ma furlans) e di sparniçâ la lenghe tirant dongje zoventût. Di une altre bande, però, cierts cantins leteraris come i libris par fruts e chei par canais, che par lôr nature a àn lis potenzialitâts che o cirìn, a parin une vore pôc considerâts. Il stes San Simon, premi leterari principâl de Regjon, tal 2016 al pâr vê sielt la strade de cuantitât, stiçant la partecipazion cun la vierzidure de sezion fumuts e l’impediment ae iscrizion dal vincidôr da l’an prime. Cun di plui, butant une voglade su lis produzions furlanis, intindint la leterature in sens larc, si scuvierç che no si rive a distacâsi dal judizi gjenerâl che il furlan al sedi bon dome par contâ robis vecjis, ricet de memorie o saç storic, o pûr par fâ ridi. Nuie di mâl, par caritât, ma se o stin rispuindint cun cheste ufierte al fantacin di prin, nus rispuint “Ce lagne!” tal prin câs e “O ai miôr Facebook!” tal secont.
Insome, il blec che cui che al scrîf par furlan al à di meti par fâ sù cui che dopo al varà di leilu, al è ancjemò dut di "scrivi".
di Raffaele Serafini
MV dal 10 di Fevrâr 2016
Publicât di gelo stellato a lis 12:05:00 14 coments
Etichetis: Contecurte, Contis, Ostîr, Partidis di Discors
venerdì 12 febbraio 2016
Regulus
"L'astrologia trae origine dalla superstizione primitiva
che attribuiva alle stelle il carattere di divinità
che guidavano con il loro potere i destini
dei popoli e dei singoli individui"
Margherita Hack
Dree al veve vût une vite facile. Al jere nassût cuant che il soreli al jere te costelazion dal Leon. Al jere spavalt, fuart, gjenerôs e no si fermave devant di nie. Come che al scriveve Manilius, chel strolic roman che al veve vivût tai prins agns daspò Crist, tal so "Om Zodiacâl", il Leon al influive sul cûr. E Dree al jere propit un om di cûr e si faseve preseâ di ducj.
Une vite facile, une buine cariere cun posizion impuartante intune rinomade cjadene di negozis. I vevin simpri dit "Si viôt che tu sês un Leon! Tu âs propit lis carataristichis di chel segn!"
Fin di frut i vevin dit cussì e a la fin si jere convint che e jere vere.
Urugu Agany al jere il plui disfortunât dal vilaç. Ducj lu coionavin o lu evitavin. Difat al jere nassût sot dal segn de "Barcje Ribaltade". Cussì i vevin dit ai siei parincj i famôs strions e strolics dal ream di Monomotapa che di gjenerazions a studiavin lis stelis dai lôr osservatoris di piere.
I gjenitôrs di Urugu, puars pescjadôrs dal Zambesi, a varessin vût di rassegnâsi parcè che la vite dal fi e sarès stade dute di rive sù: un nassût sot de "Barcje Ribaltade" nol varès dovût propit metisi in aghe pene lis plui gravis disgraciis. E ogni gnot Urugu al cjalave chê costelazion e le maledive: al jere un disen formât di un trapezi cuntune stele celestine une vore luminose, tra lis plui sflandorosis dal cîl... insome ... chê stele che nô europeans o clamìn REGULUS.
di Checo Tam
Etichetis: Checo Tam, Contis, Famei, Gjenar sientific, Gjenar sociâl
mercoledì 10 febbraio 2016
Il cjan scunît
Al jere frêt cuant che Checo Bintar al veve decidût di lassâ libar il so cjan.
Cjalânltu dal barcon, al sameave che chê puare bestie e stes mâl. Mai une vuacade, mai un zirut di cjape-code, mai un saltut viers il paron.
Stuf di vivi? Malincunie? Grame par jessi bessôl?
Cecho Bintar al veve parfin cjolt un gjat, li di Malve Zugatularie, sperant che un pocje di compagnie e fases tornâ a nassi la bestie. Par cualchidun dal paîs, sielzi un gjat nol jere une biele butade, ma Malve lu veve sigurât: - Cjôl un gjat e tu viodarâs che il cjan al sarâ content.
Ma nuje di fâ.
Checo Bintar al jere disperât. Di gnot si remenave tal jet e nol rivave a durmî. Al passave i dopomisdì a cjalâ il so cjan, che cun la muse fûr dal cusso, al smicjave intal vueit. Ce misteri!
Cussì vele subit la decision: lassâlu libar. Salocor cuntun altri paron al tornave come prime.
Si strenzeve il cûr di Checo Bintar, ma al pensave che al jere rivât il moment dal distac.
Ma il cjan non voleve lâ vie.
Nancje a tirâlu fûr a fuarce, nancje a sburtâlu.
Alore al veve provât cuntun pocje di puisie, e al veve dit al cjan:
Aromai plui di un mês al è passât,
ma il to mustic al è simpri par tiere,
che vioditi cussì no pâr plui vere,
parfin un gjat ti ai puartât.
Stoi simpri a cjase, no voi plui vie,
par vioditi inmò cori fin sul puarton,
ma prest o suspiri, picjât sul barcon,
a vioditi invezit plen di malincunie.
E cun pocje sperance e cul cûr in man,
ti cjali come che tu fossis gno fi,
come la plui biele vît di malvasie;
Cussì o provi a lassâti une puisie,
cuatri peraulis che no rivi plui a dî,
tu starâs simpri cun me, tu sês il gno cjan.
A sintî chestes peraules, il cjan si jere alçât come un fuset. Las oreles dretes in piche.
Al à scomençât a cori ator dal sô paron, dut spirtât, fasint ancje il zirut dal cjape-code.
Cun di plui, si rimpinave sù par il cusso, al sbeleave al gjat, si rondolave tal curtîl.
Insome Checo Bintar al jere content di viodi che il so cjan al jere tornât a nassi.
Cualchi volte e baste propit un pocje di puisie.
di Gjino Savon
Etichetis: Contis, Gjenar ironic, Gjenar romantic, Gjino Savon
lunedì 8 febbraio 2016
La mê gnot in pereson
Di bessole inte stanzie scure, fate sù intun grum, plene di pôre. O soi il cuint fi che mê mari e à parturît. Lis doiis a son rivadis cuant che e jere pai cjamps a seâ – mi contave. Li, bessole mi à fate nassi, une fie nassude cu la cjamese. Mi à poiade su le jerbe tenare di Mai intant che si meteve a puest lis cotulis sporcjis di sanc, po cun me tal braç e je tornade a cjase. Gno pari nol voleve une altre bocje di passi, une altre fie femine di maridâ, ce vevial di fâ di une altre femine in cjase.
Jo o cressevi e mê mari e cjalave tal segret le cjamese dulà che o jeri fate sù. Dopo no mi visi nuie dome fan e chê fiere cui dolôrs che mi àn lassade çuete. “Rosse, çuete e femine, ce aio fat di mâl a Diu par vê tantis disgraciis” al diseve gno pari intant che plene di mâl o stevi grisignide intun cjanton. Ma o soi cressude, ben fate, biel sen e flancs larcs par fâ fruts, ma pûr trop no intune cjase oneste cuntun bon cristian e fruts. A mi mi è tocjât un altri destin.
Mi à robade le virtût intune sere di carnevâl. O jeri a servî e tornant a cjase intune sere frede di Fevrâr o ai cjatât la puarte di cjase sierade. Tes stradis e tes placis si sintivin i cjans e la ligrie dal carnevâl. Lant viers le place plui vissine si è fat dongje un zovin predi. Mi soi sintude sigure, o crodevi inmò te mission che o vevis sielte ma mi à cjapade pe man e ancje se mi puartave viers une androne scure e strete no ai pensât nuie di mal... po mi à butade par tiere e o tremavi di pôre. Mi tiràt sù lis cotulis e la cjamese, mi si è butat parsore e... mi a svergjinade e dopo inmò. Nol a dit une peraule e a mi le lenghe mi jere lade jù pal cuel pal mâl e pe pôre.
Il mont sledrosât dal carnevâl al veve sledrosade ancje me e forsit cumò chel predi al interogarà une femine su lis promessis dal Malign par indusile in tentazion.
Lui al à paiat le mê vergjinitât, il mio onôr. cuntun pôc di formadi, pan e vin intune ostarie, cence dî une peraule... la buinore dopo o soi tornade a servizi.
In tancj mi an cjapade cun violence e ancje il mio paron che dopo vêmi doprade al e jevât su disint ”razza sfondradona è un pezzo che te l'avevo giurata”. Lui al â zirât i tacs e al è lât vie e a mi no mi è restât che fâ il mistîr plui vecjo dal mont. Tante violence che al à patît chest puar cuarp, trops uciei che e son jentrâts a fuarce te mê vergogne e nissun che mi ves domandât perdon o al ves doprât une peraule dolce o al ves vût cûr di me.
Cun l'umit e il frêt di cheste maladete cele no rivi a scjaldâmi a cuietâ il cûr e dismenteâ.
Il mio cûr nol jere fat par chest, jo o varès volut nudrî un fii, un picinin che mi sgarbete dentri. Ce tantis bussadis che ti darai fi mio, tu sarâs tacat al sen e jo ti bussarai il cjavut. Tu inmò no nassût tu ses le mê reson di vite, tu cambiis il velen che o ai dentri in figots. Il pinsîr di te mi gjave le rabie e mi da pâs. Il mio frutin, ancje se inmò nol è creât mi scjalde, mi cjarece il cûr e jo mi disfi, mi cuieti e o polsi.
di Tiziana Novello
Etichetis: Contis, Gjenar neri, Gjenar sociâl, Tiziana Novello
Iscriviti a: Coments al post (Atom)


c: text/html

text:
"La umanitât, come che al è ben clâr a ducj, no je perfete. No à ancjemò sierât il so cicli di evoluzion. Intal prossim futûr magari, nome par comoditât, i orghins sessuâi dai doi gjenars, masculin e feminin, a vignaran a stâi tal puest, par cumò dibant, ocupât dal cjâf. Lis bevudis, par esempli, che no coventaran nancje plui di tant, lis fasarìn sot de cinturie.”
Cussì al cjacarave il gran sienziât tal biel mieç de conference.
Claudio si cjalave sot de cinturie e al cjalave la sô vicine, che no jere, a dî la veretât, tant mâl, e nol olsave ni a tacâ boton, ni pensâ di viodisi cun al puest de muse ce che al veve pene dit il sienziât.
«Ce aial di ridimi siorut?» E jere la zovine che lu steve smicjant.
«No, mi scusi, e che o pensavi a ce che al steve disint il preseât confereçîr».
«Se al è par chel, nancje lui al samearès cuissà ce ben cuinçât, te maniere che al à pene spiegât chel sempio di sienziât!»
«Ancje a jê i parino stupidagjinis?»
Intant chel basoâl al leve indenant.
“Cussì fasint i zovins, ce tant plui interessâts a lis voris dal cubiament, a podaran incjastrâsi a dovê, cence vanzums di romanticheriis, e cence pierdisi in chês fadiis di cernieris, botons, astics, chel disviestisi e discrotâsi, che al sarà dut dibant, invezit dut clâr e in mostre. Il contat uman al vignarà sempliç e automatic, i ormons a fasaran la leç, e la leç e sarà chê di tacâsi ogni volte che si varà la ocasion.”
I doi, in ultime file, si cjalavin forescj in chel auditori che, dutun, al faseve moto di sì e si pocave par sot dantsi di comedon.
“Bastarà jessi fers a di un semafar e, prin che al vegni vert, la copule e sarà stade bielzà completade sparagnant timp, di mieze a dôs oris par volte, che al tornarà bon par incressi la produzion industriâl e la produtivitât, cussì basse in dì di vuê.”
«Jo se permet, mi clami Claudio, vigjil dal fuc, se no scugnìs jessi ca par lavôr, o sarès a leimi un libri».
«Lu vevi capît de monture. Plasê, Bete, jo o soi la segretarie dal assessôr che al è a presiedi la cunvigne».
“Tant che il triviâl 'foti', che il plui vocatîf 'fâ l'amôr', a pierdaran valôr, a vignarà di mode dâsi cualchi colput cul cjâf, e il zûc al sarà fat. Si disarà par esempli: 'Mi à plasude, i ai dât un colp cul cjâf, e ce contente che e jere'.”
«Che scusi, ma ce fasaressie jê se dut al fos tant facil?»
«O metarès il cjâf intun sac par no fâmi tacâ dal prin, come lui, che mi smicje!»
“Ce che al sarà di ridi al è che vierzisi la barconete dai bregons, o tirâ ju lis mudantis, al coventarà par fâsi une babade, ma al sarà dal dut vergognôs fâlu. Deventaran cussì improibidis lis bibliotechis e lis librariis, lûcs di perdizion e di pecjât. La gnove malatie e sarà la culture, une epidemie lâ a scuele, une disgracie laureâsi, un corot nome a lei il gjornâl.”
«Bete, prin che al sucedi dut chest, ce disie, vignaressie a cjoli un cafè cun me?»
«Claudio, parcè no, ma, mi racomandi, nuie colps di cjâf!»
di Stefano Gasti
Conte n. 152

robotstxt: allowed

filter: keep


text:
Paradaj daj daj
Stanislav Hložek
Mraky plují oblohou, neb nikudy plout nemohou. Paradaj daj daj, paradaj daj daj, paradaj daj, daj, daj, dáj. Potůček bublá v trávě, neb tudy teče právě. Paradaj daj daj, paradaj daj daj, paradaj daj, daj, daj, dáj. Na vysoké hradní věži princezna smutná leží. Paradaj daj daj, paradaj daj daj, paradaj daj, daj, daj, dáj. Na jednou vzkřikla: Óh - kde je můj milej hoch? Paradaj daj daj, paradaj daj daj, paradaj daj, daj, daj, dáj. Teď celá země třese se, jak rytíř z lesa nese se. Paradaj daj daj, paradaj daj daj, paradaj daj, daj, daj, dáj. Přivázal koně k javoru a sypal si to nahoru. Paradaj daj daj, paradaj daj daj, paradaj daj, daj, daj, dáj. Otevřel dveře prvé a spatřil kaluž krve. Paradaj daj daj, paradaj daj daj, paradaj daj, daj, daj, dáj. Proč jsi na mě nečekala, proč jsi se zastřelila? Paradaj daj daj, paradaj daj daj, paradaj daj, daj, daj, dáj. Vytáhl kudlu prudce a vrazil si ji v srdce. Paradaj daj daj, paradaj daj daj, paradaj daj, daj, daj, dáj. Teď tam ležej’ dvě mrtvoly a dávaj’ se do nich moli. Paradaj daj daj, paradaj daj daj, paradaj daj, daj, daj, dáj. Pak do hrobu je vložili a Dikobrazem přikryli. Paradaj daj daj, paradaj daj daj, paradaj daj, daj, daj, dáj. Potůček bublá v trávě, neb tudy teče právě. Paradaj daj daj, paradaj daj daj, paradaj daj, daj, daj, dáj. A mraky plují oblohou, neb nikudy plout nemohou. Paradaj daj daj, paradaj daj daj, paradaj daj, daj, daj, dáj.


text:
Il vôt referendari al è stât seguît di une cincuantine di osservadôrs internazionâi che no àn segnalât incidents di sorte, ma al ven judicât ilegâl no dome dal guvier di Kiev, ma ancje dai Stâts Unîts e dai paîs de Union Europeane (che pûr in altris situazions, come chê dal Cossovo, a àn mostrât compuartaments dal dut diferents). Il referendum al jere stât anticipât ai 11 di Març de decision dal Parlament de Crimee di proclamâ la indipendence cul vôt a pro di 78 dai 100 deputâts de assemblee. La proclamazion, che e je stade cumò confermade de consultazion popolâr, e rapresentave il prin pas par procedi ae anession de Crimee ae Federazion Russe.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
22/03/14
Crimee: sì ae anession ae Federazion Russe
Il vôt referendari al è stât seguît di une cincuantine di osservadôrs internazionâi che no àn segnalât incidents di sorte, ma al ven judicât ilegâl no dome dal guvier di Kiev, ma ancje dai Stâts Unîts e dai paîs de Union Europeane (che pûr in altris situazions, come chê dal Cossovo, a àn mostrât compuartaments dal dut diferents). Il referendum al jere stât anticipât ai 11 di Març de decision dal Parlament de Crimee di proclamâ la indipendence cul vôt a pro di 78 dai 100 deputâts de assemblee. La proclamazion, che e je stade cumò confermade de consultazion popolâr, e rapresentave il prin pas par procedi ae anession de Crimee ae Federazion Russe.


text:
Daûr dal
ultin rapuart sui finanziaments publics pe lenghe basche, che si
riferìs al an 2012, lis aministrazions publichis de Comunitât
Autonome Basche a àn spindût 146 milions di euros e a àn impleât
in maniere direte par chest setôr 715 personis. Il guvier basc al è
chel che al à invistît di plui pal euskara cun 96 milions di euros;
i vegnin daûr i comuns cun 28,5 milions e lis provinciis cun 21,5
milions. A nivel provinciâl i invistiments plui grues a son stâts
fats in Bizkaia, a nivel comunâl in Gipuzkoa. Plui de metât des
risorsis, ven a dî 81 milions, e je lade su intervents par slargjâ
l’aprendiment e la cognossince de lenghe sei tra il personâl de
aministrazion publiche, sei intes scuelis, sei intai istitûts che a
ufrissin cors di basc par adults (euskaltegis).
Altris 34 milions a son lâts invezit intal cjamp de promozion de
lenghe, massime intal setôr public, ma ancje intes impresis, intal
timp libar e intes gnovis tecnologjiis.
Font:
Deia, 06/05/14


text:
Gales: gnûfs prodots informatics par galês
E va indenant la colaborazion tra la Microsoft e l’Ufici pe lenghe galese che e je stade inviade bielzà di cualchi an e che e à dât ai utents galês la pussibilitât di doprâ i prodots informatics de multinazionâl americane inte lôr lenghe. In particolâr, de seconde metât dal mês di Dicembar stât, a son disponibilis lis versions par galês di Vista e Office 2007. Par vêju baste lâ su la sezion di pueste dal sît dal Ufici pe lenghe galese.
[Font: Welsh Language Board, 17/12/2007]


text:
I conseis
comunâi di Trebiñu e Argantzun a àn fate buine a largje maiorance
une mozion là che si domande di passâ de provincie di Burgos, che e
je part de regjon Castilie e Leon, a chê di Araba inte Comunitât
Autonome Basche. Il document al à vût il vôt a pro di ducj i
conseîrs, fûr che chei de diestre spagnoliste (PP). Pal passaç di
une comunitât autonome a di une altre al covente un vôt a favôr di
almancul doi tierçs dai conseîrs comunâi, che la provincie e la
comunitât di partignince a disin di sì ae separazion, che i
citadins a ratifichin la decision cuntun vôt referendari e che il
Parlament spagnûl al dedi il so vie libare. Cumò il prin dai cuatri
passaçs al è stât fat, ma al è il risi che za di Burgos
(provincie) o di Valladolid (regjon) al rivi un no ae separazion,
cemût che al jere za sucedût intal 1980 e intal 1996. Se ancje
cheste volte la rispueste e ves di jessi negative, lis aministrazions
di Trebiñu e Argantzun a fasin savê di jessi prontis a bati une
altre strade, ven a dî chê di une propueste di leç pal passaç
fate indenant dal Parlament de Comunitât Autonome Basche, propueste
che par deventâ leç e varès però bisugne in ogni câs dal sì dal
Parlament spagnûl là che la diestre spagnoliste e à la maiorance.
La prime reson par domandâ chest passaç di comunitât al è che i
comuns di Trebiñu e Argantzun a son une isule aministrative
cercenade di teritoris che a fasin part de provincie di Araba e no àn
un contat diret cun chê di Burgos.
Font:
Gara, 09/03/13


text:
Sabide
ai 24 di Otubar miârs di personis a àn partecipât aes
mobilitazions inmaneadis in diviersis localitâts dal stât francês
par fâi cuintri al centralisim statâl e par domandâ un
ricognossiment uficiâl des nazionalitâts, des lenghis e des
culturis storichis che si cjatin tal so interni. Lis manifestazions
principâls si son davueltis a Montpelhièr / Montpellier pe Ocitanie
(10 mil personis), a Baiona / Bayonne pal Paîs Basc setentrionâl (5
mil personis), a Karaez / Carhaix pe Bretagne (3 mil personis), a
Aiacciu / Ajaccio pe Corsiche, a Strasburc e a Metz pe Alsazie e pe
Lorene. La iniziative e rive ae vilie des riunions dal Parlament
francês par decidi su la ratifiche de Cjarte europeane des lenghis
regjonâls o minoritariis.
Font:
Agence Bretagne Presse,
25/10/15;
Jornalet, 25/10/15


text:
L’implant
de scuele catalane che al previôt l’ûs veicolâr de lenghe
proprie de Catalogne nol è cambiât e al va dilunc a mantignî la
centralitât di cheste lenghe dilunc vie dal percors scolastic sei
intai istitûts publics, sei ta chei privâts finanziâts cun fonts
publics. Chest il messaç marcât de ministre pe scuele, Irene Rigau,
intal rispuindi a di une interogazion fate indenant dal PP intal
Parlament de Catalogne. Lis sentencis dai tribunâi spagnûi che tai
ultins agns a son intervignudis sul sisteme scolastic catalan, e à
zontât la Rigau, a son stadis rispietadis dal moment che lis fameis
che a àn domandât pai lôr fîs l’ûs dal castilian tant che
lenghe veicolâr a son stadis contentadis. Lis domandis a restin però
margjinâls e a son daûr a calâ. Cun di fat, daûr dai dâts
comunicâts in Aule de ministre, se intal an scolastic 2011-2012 a
domandâ di doprâ il spagnûl tant che lenghe di riferiment pai lôr
fruts a jerin stadis 106 fameis, chest an a son stadis a pene 17 in
ducj i istitûts publics de Catalogne.
Font:
Granada Digital, 03/04/13


text:
martedì 25 novembre 2014
La vacje di Sant Denêl
«…Ma mi insumio, soio muart, o cualchidun cence che mi acuarzi mi aial puartât in chel mont che nol è plui ma, che ben ancjemò mal visi?» si domandave Bepo, sfuarçantsi di vierzi i voi, dopo une gnot, là che nol capive cui che lu veve puartât in chei timps indulà che il snacai sù la sô muse al faseve ancjemò di paron.
A Bepo, i tornavin tal cjâf e denant dai voi, ricuarts di vite, vuardâts in chê scjate misteriose, che nissun al sa se la vin tal cûr o tal cerviel: in chê cassele là che il timp planc, planc, ju lave di ducj i torments e i dolôrs di in chê volte, par dopo, cuant che mancul s'al spietin, magari tal sium, fasiusai rivivi simpri plui biei.
E in chê vegle, i pareve di jessi tornât pardabon indaûr te sô infanzie; usmâ l'odôr de jerbe brusade da zulugne, che e cresseve su chei cuei salvadis, indulà che di frut al lave a tindi; viodi lis viscjis tindudis plenis di ucieluts: luiars, franzei, montans, gardelins...
«Dâti di ca… vierz i voi, sveiti, no âtu finît di dî strambolots, al è di oris che tu fevelis di bessôl»…
Ulive, stufe di sintîlu, si zirave, gnervose, tal jet. Sarés jevade, ma fûr des cuviertis e jere une criùre che faseve dreçâ il pel a pene a meti fûr la man. Po dopo dal barcon si sintive che su la strade la tramontane e soflave cence nissune creance e che la ploie e colave jù a selis.
Puare femine, sintût chel timp la di fûr, e varès volût di gnûf impisulîsi e par chest lu preave di finî cui siei siums , ma lui no la sintive. Cui sa là che Morfeu lu veve puartât!
«Le vacje di Sant Denêl – Bepo, crustant i dincj al murmuiave – le vacje di Sant Denêl…»
Sì, Bepo, cumò al jere montât sù su chel tren che di Udin, ogni dì, passant par ducj i paîs a bas des culinis, al rivave sù, fin tal paîs dal presut, propit a San Denêl. Ulive lu veve capît pai strambolots che a jessevin da sô bocje, come che e veve capît, istes des sôs peraulis, che cumò il tren si jere fermât te stazion di Feagne.
«Doman…, sì doman…» biât, Bepo, cussì al predicjave «tu mal dâs doman, cuant che cul tren o tornarai a passâ par chi ….. Vignarai cu la scjaipule…»
Bepo si insumiave di un gardelin che un so amì, propit di Feagne, al veve cjapât sù par lui suntun nît poiât intun di chei peçs che a cressevin ator ator de stazion.
Ulive, puare femine, tal sintilu no saveve se ridi o vaî e rassegnàde, provant di gnûf a sveâlu par falu tasê e veve zontât:
“Banducel, cuâl gardelin, cuai peçs de stazion di Feagne, cuale vacje di Sant Denêl. Chei arbui ju an dislidrisâts di un piès, e ancje la vacje di Sant Denêl le an sfantade di une vore di timp.
Intant, là di fûr, la buere no dave padin. La ploie ancjemò e colave bondant e no tant lontan si sintive sbati cualchi barcon. Su la strade, invezit, al pareve che al corès alc di grues, che l’aiar al puartave vie cun sè: forsit un toc di gorne o un grues carton.
I burlaçs di chê brute matine a Ulive i parevin il spieli di chel mont, gnûf, che di cualchi an planc, planc si fâseve indenant: un mont di miserie, di cjasis fredis, di fantats, par sante scugne, cu lis mans tes sachetis, paris di famee cence lavôr e Diu nus vuardi, come une volte al tornave un mont cun pôcs bacans e i tancj muarts e di fan.
«No, no , in chel manicomi di timp e di mont là di fûr no ai voie di lâ: miôr sta chi tal cjalt, sot des cuviertis, ancje se mi tocje scoltâ lis bufulis di Bepo, i siei mateçs cui gardelins e cui siei viaçs su la vacje di Sant Denêl, ancje se a pensâle ben no mi displasin: a somein a bielis flabis».
di Nello Malisano
Etichetis: Contis, Gjenar romantic, Nello Malisano
sabato 22 novembre 2014
Hommage à Peter Hyams
Mamoudah ben Ali al stave traviersant il desert ros te lungje strade che di Gundàm e parte a Timbuctù: al veve però cjapât un troi alternatîf passant par un puest che al cognosseve nome lui cuant che… il so camel al pescjà une strane scjatolete di lamiere che si moveve sui cingui.
di Checo Tam
Etichetis: Checo Tam, Contis, Famei, Gjenar fantasience, Gjenar ironic
mercoledì 19 novembre 2014
La comete
Roxane e netave ben i ufizis de NASA ma e jere masse curiose e no resistè a vierzi chê stanzie misteriose cun chel badge di un tecnic che e veve cjatât sul paviment.
Maravee! Une stanzie scure ma plene di lusutis che a rapresentavin lis stelis e al centri une grande piere, sui 2 mt di diametri, sospindude al sufit cun cuardis pituradis di neri e che no si notavin tal inprin. Un modelin di sonde al jere “aterât” su la piere e daûr di chel e stave une telecjamare… vêso capît? Roxane e stave ancjemò realizant a ce che e servìs chê “instalazion” ma cualchidun le cjapà pal cuel e le indurmidì cul cloroformi…
di Checo Tam
Publicât di gelo stellato a lis 01:59:00 10 coments
Etichetis: Checo Tam, Contis, Famei, Gjenar romantic, Gjenar sociâl, Gjenar storic
venerdì 14 novembre 2014
Alc al è alc
Il frutin al jere sintât suntun clap, incjastrât framieç di altris pieris grandononis, slacadis jù de parêt de mont.
I deve la schene: al cjalave, denant di sé, un foran che al scocolave i voi suntun sbit di cîl cence nulis e sul vert inrusinît dai peçs, di ca e di là de valade. A man drete dal picinin, inscrufuiade, e steve une bolp, e se nol viodeve mâl, a man çampe, fate sù tant che un spali, i someà di viodi une lipare, cul riçul ben alt sul mustic, ma forsit lis dôs bestiis a jerin dome inte sô imagjinazion: cuant che al rivà dongje il frut al jere di bessôl.
«Mandi!» i disè la canaie, voltantsi indaûr al cisâ dai siei pas e scjassant la sassare di riçots bionts.
«Ma-mandi», i rispuindè lui, scaturît. Al veve cjaminât par oris, jenfri lens e pieris e bosc e baraçs, lant sù pai crets dulà che al jere sigûr di no cjatâ anime vive, e cumò, viodi un frut, un frutin - trops agns al podevial vê, sîs… siet? - lu lassave no pôc maraveât.
«Cemût ti clamistu? Ancje tu achi a cjalâ la mont che mangje il soreli?»
«Gabriêl, mi clami, ma…»
Il zovin al cjalà dulà che al cjalave il piçul, che intant si jere tornât a voltâ. Une bale rosse, come di ûf, si steve sbassant jenfri la V metude adun dai flancs des monts: e pareve propite une bocje che lu strenzeve. Al somee Pacman che al mangje une des sôs balutis, al pensà Gabriêl, inmagât di chel splendôr.
«Ce biel…» al disè il frut, cence dâ di intindi che al cjacaràs cun lui. Dopo di che al saltà jù e al parè vê voie di inviâsi di cualchi bande, ancje se li ator no si viodevin trois. «Jo o jeri chi ancje par saludâ i miei amîs. Tu invezit? Ancje tu vevistu cualchidun di saludâ?»
Ducj, al pensà di gnûf Gabriêl, maluseriôs. Ma nol podeve sigûr contâi che a li, tal intrîc dal bosc, lontan chilometris di cjasis e olme umane, lui, parcant la machine in place a Tumieç, chê machine che nol varès nancje podût vuidâ, la patente aromai glotude de sachete di un carabinîr cul etilometri, lui, al jere vignût a li, li che nol saveve nancje ben dulà, ma adalt, sù, di podê cjalâ sot l'inzirli, poiât su lis pieris duris e grispis e lontanis, lui, al jere vignût par saludâ ducj par simpri, ancje se chei ducj, cumò che nol veve plui un lavôr ni al rivave a cjatâ un, e che amîs 'nt veve come simpri, ven a stâi nissun, chei ducj, insome, a jerin pôcs, pocjissims, juste so pari e sô mari, e forsit un barbe e un pâr di agnis, o la sô murose viele, che ae fin, a jê sì, ma a lui no, no jere mai passade, e cussì, cun chei ducj che a jerin pôc e nuie, e jere vere che ancje lui al jere li par saludâ i amîs. O par copâsi, par dîle in struc e cence creance.
«E alore? Mi dîtu?»
Gabriêl, pierdût tai siei pensîrs, no si jere inacuart che il frut al spietave inmò che i rispuindès. «Sì, sì…» al trabascjâ tai dincj, «ancje jo o jeri vignût a saludâ cualchidun».
«E lu âstu cjatât?»
«No… mi pâr propite di no. Ti ai cjatât dome te».
«Ah, ben. Alc 'l'è alc, nuie 'l'è nuie!» i disè il frutin riduçant, e Gabriêl, nol capì nancje lui parcè, al cjatà chês peraulis che al veve sintût dî milante voltis, plui veris dal solit.
«Alc al è alc», al ripetè sotvôs, gratantsi il cjâf.
«Ti tocjarà tornâ une altre volte, alore», al le indenant il picinin, «magari si tornìn a viodi».
Un rumôr al fasè voltâ Gabriêl viers une cise. La bolp lu lumave di framieç lis ramascjis, curiose. Si voltà, par domandâi de bestie ae canaie, ma sul clap nol jere plui nissun. Alore al le sù lui e al cjalà abàs: il foran di piere dure si butave jù a plomp. Sì… al jere il puest just, al pensà.
Ma aromai la fote i jere passade… e cun di plui, al veve tacât a pensà che, cuissà par cuale misteriose gjeografie, la zone che al crodeve disabitade e devi jessi stade dute il contrari. Nol podeve che jessi a stâ li dongje, chel frutin curiôs. Cussì al tornà viers cjase, ancje se in curt si pierdè pal bosc. Pôc mâl, al pensà, prin o dopo al sarès saltât fûr in cualchi paisut, e se par disgracie al fos colât… amen.
Dilunc la strade al veve inmò tai voi il soreli glotût des monts, e cuasi lu ricjatà, intun miluçâr plen di pomis rossis e lustris che a slusivin tal imbrunî. Si fermà a cjapâ sù i miluçs salvadis, doprant la maie come sporte, e al rivà cjase a scûr, scoreât, sgraçât, strac e sglonf di criûre. Sô mari lu cjalà come se e viodès une fantasime, ma subit si inacuarzè des pomis.
«Ben po… Ben fate Gabriêl! A chi mi vegnin fûr almancul doi chilos di marmelade, cussì tu la puartis a Pieri, chel de braide di sore, e tu i domandis une gjaline, che no savevi juste cemût paiâlu».
«Sì, sì… fâs ce tu vûs… ju ai cjapâts sù parcè che a jerin biei di viodi», i rispuindè il zovin, muardint un dai plui ros. Ma al veve pene pensât che e jere stagjon di cjapâju sù, i miluçs, e forsit a Pieri i coventave cualchidun a dâi une man, tal cjamp. Doman, al pensà, al varès provât a domandài.
di Raffaele Serafini
Contis dal Ostîr
Etichetis: Contis, Contis dal Ostîr, Gjenar fantastic, Gjenar romantic, Raffaele Serafini
giovedì 6 novembre 2014
Rineât
- Lassaitlu stâ! Fedêi, judaitmi!
- Tasêt, predi: vô, tes vuestris bielis citâts, no savês nuie di ce che o vin di scombati, nol è scrit nuie tai vuestris biei libris. O sês pene rivât, ma se o restarais ca sù di nô par cualchi an o ‘ndi varès provis fin vonde.
- O sês lâts fûr di sintiment! Cumò vonde, finîtle in non di Diu, cui us daial il podê di menaçâ un dai siei fîs?
Il predi al cjapà il frut tal braç e si invià corint bande il paîs.
- Se al è fi di Diu no sai, ma di sigûr nol è fi di umigns. Al è un di lôr, al è un salvan. Vualtris doi, fermaitlu.
Doi omenats, a chel ordin dal merìe, a brincarin il predi e i gjavarin des mans il frut trimant.
- Un puar vuarfin. Selerâts, nemîs di Crist!
Si butà in zenoglons e al tacâ a preâ.
- Sì, predi, un vuarfin. Saial dîmi cemût che a son muarts so pari e sô mari? A si son distudâts planc a planc tant che lumins, cun dut che a vevin nemâi e cjamps e a no pativin la fan. Nissune malatie, no vevin bugnons ni segnâi di altre fate, a si sintivin dome stracs. Stracs e avilîts, e ju àn cjatâts tal flum, inneâts, e lis bestiis sparniçadis cence vuide. Ducj si lu sa che i salvans a mudin i lôr fîs cui nestris, te scune, la gnot.
- Cheste matetât e scuen finî daurman. Jacum, al è to nevôt, dîs alc.
- Chel li nol è gno nevôt, don. Lu vês dit propit vô che al à imparât a lei di bessôl e al capìs di latin come se al fos lât in ‘siminari. Al à i voi spirtâts dai salvans e al cjale fis, cun asse. Ancje cumò, lu viodêso, al è cui voi fissâts tal cîl e nol dîs peraule.
- Ma al è un frut cussì inteligjent, cussì bon, al è simpri cun me in glesie di cuant che a son muarts i siei gjenitôrs. Lassaitlu in pâs, volarà dî che lu mandarìn a studiâ, i scrivarai al vescul e i cjatarìn un puest lontan di ca. Par plasê, fradis!
- Masse tart. Chest no nus scjampe. Copilu!
Un dai omenats al tirà fûr un curtìs e lu impirà tra lis cuestis.
- Aaaaaahhhhh.
Al jere stât l’om a berlâ, cuant che un licuit latisin al jere spissulât pardut de feride. Il braç dal om al cisave dulà che il sanc forest lu veve tocjât. I mancjarin lis gjambis. Il licuit, come aghe cjalde, i brusave la cjar e i voi colantji intor. Il frut al cjalave scaturît, sameave che lui, plui di ducj, si des di maravee.
Dai arbui dulintor, a colp, une fumate penze faliscjade di arint e cuvierç dut. La tiere e trime e di dongje al rive sunôr di sivilots.
E prime che la fumate si sfanti, lassantsi daûr dome davoi e confusion, centenârs di vôs, intune, a disin:
Nô o sin antîcs, sin fîs da la mont
nô o jerin ca za prime di vô
di prin che a scomençassis a slambrâ la foreste
cui vuestris filârs e a sburtânus lontan
e ca nô o sarìn ancje dopo di vô
di Xabi Xogrâr da Plêf
Etichetis: Contis, Gjenar di orôr, Gjenar fantastic, Xabier Xogrâr da plêf
lunedì 3 novembre 2014
Çufs
Si svee malcuiet, cu la bocje sute, impastade, netantsi i dincj cu la lenghe. La sere indenant, platant la man fassade sot la taule e dentri de manie, al veve glotût la cene in premure e si jere ficjât tal jet, cence nancje doprâ il spacetin. Sô mari e sô pari no si jerin inacuarts di nuie.
La feride lu lambicave: si jere gratât vie la cjar su la schene de man fintremai a cjatâ il vues, ma almancul al jere in fidance che chest colp nol sarès plui cressût.
«Ce âstu li? Al è un pêl! Uuuh, ce ingomut!»
Mariute e je la plui bieline de classe e Michelut si vergogne di murî. Sgnargotant alc dilunc dal ingjustri al scjampe a platâsi, par gjavâlu vie, zemant di fastidi. Cuant jerial saltât fûr? E parcè tant grues e scûr? No ju à nancje, lui, i pêi… Nissun dai siei compagns ju à!
Cuant che al torne tal banc, Gaetan i riduce e lu poche cul comedon. Michelut si rassegne: lu varessin coionât par un pôc. Di ben che s'al jere gjavât subit, al pense, ma la matine dopo il pêl al è di gnûf li. Anzit, no dome un, ma une piçule schirie, e se nol fos impussibil si disarès che a somein un çuf di jerbe, parfin tal colôr. Ju distirpe cun fature, e lis lidrîs, umidis di sanc, a sburtin chel pensîr. La dì dopo a tornin a cressi, e anche chel dopo inmò, simpri plui vivarosis. In ca di une setemane al veve intor une striche di prât.
Stuf, dilunc la ricreazion, al robe un compàs e al sgarfe, supant il sanc, pa no sporcjâ il banc.
Al sflade, intant che al disrodole la fasse, plen di morbin. Sui ôrs, sot dal sanc secjât, si è za fate su un pocje di croste. Michelut al riduce, content, ma al sint come un grop di cjavei in bocje. Al met dentri i dêts, al tocje, al scaturìs. Al dopre il spacetin cun ferocitât, al mastie, al sbreghe vie, cence il coraç di cjalâsi tal spieli e vierzi la bocje.
Cuant che al spude tal lavandin, i fii luncs e verts si pierdin in tal sgurlâ de aghe.
di Raffaele Serafini
Contis dal Ostîr
Etichetis: Contis, Contis dal Ostîr, Gjenar di orôr, Raffaele Serafini
domenica 2 novembre 2014
Necropolis
Sui vues di chei ch'a forin, o cjamini, tra busts veants ch'a cuchin i vìfs.
A la Puarte di Brandeburg, glongjadis di cjampanis."
Memorie di une visite 18 years ago
al cimitieri di S. Vit di Udin...
a jentrade e somee propit la Puarte di Brandeburg...
di Checo Tam
Etichetis: Checo Tam, Contis, Gjenar romantic
venerdì 31 ottobre 2014
Un brut puest par lâ a fâ une pissade
Cussì al berlà Toni al mostri che al veve denant. Al jere vignût fûr dal cimitieri ta chê sere novembrine; propit un zombie ma i zombies no esistin, no puedin esisti. Il muart al è muart, e vonde! Nol po cjaminâ. E pûr chel al cjaminave e i stave rivant dongje, scloteant. La musate blu, di fâ pôre; un vistît di chei che a dopravin di fieste i vielis di paîs, dut mangjât dai viers. Al sameave reâl. Un vêr zombie; a Toni no i pareve che al fos un om travistût. Al rugnave e al rivave simpri plui dongje, simpri plui dongje, simpri plui dongje cuant che… a doi pas di Toni che al jere fer, cantesemât, paralizât dal terôr… al sparì, a colp!
“Nol podeve esisti…” al pensà Toni. “Miôr lassâ pierdi chei fonghets che mê cusine mi à puartât di Camden Town… mi fasin viodi masse brutis robis…”
E cussì il nestri zovenat al le vie dal cimitieri ma… cun pas malfer e… al scomençà a scloteâ e intant si sintive strani… si cjalà lis mans… a jerin deventadis cianotichis!“Rrrrrrrrrrrrrruhhh” al rugnà Toni.
di Checo Tam
Etichetis: Checo Tam, Contis, Gjenar di orôr
mercoledì 29 ottobre 2014
A talpe di Fido
Al veve un voli clop, par vie di une feride di vuere ch'ai veve lassât un tai parsore la cee drete e cun di plui la bale dal voli dute blancje, tant che il blanc di un uf dûr. Gjino Screce, a lu clamavin cussì ma no si sa parcè, al veve servide la patrie come ardît cence tirâsi mai indaûr cuant ch'al jere di batisi, fin che a no jere rivade chê baionetade ch'a lu veve metût fûr dal zûc e fat ricoverâ in ospedâl militâr par un grum di mês. Tornât in paîs al veve cirût di cjatâ un lavôr, ma nol jere stât facil jessint ch'a nol veve famee e cun di plui cence vê mai imparât nissun mistîr; insume cence vê ni art ni part a no si va di nissune bande, a si diseve ancje a chei timps là. Inalore al viveve a la zornade cun cualchi lavorut di manoâl e une vore di caritât de bande de int, si che duncje i tocjave dispès di lâ a durmî in blanc, al diseve lui, come a dî cence cene. Al leve ator pal paîs simpri discolç e cuant che lis veduis a lu clamavin: “Gjno, ve ca un pâr di scarpis dal puar gno om”, lui al rispuindeve simpri: “O ài miôr cjaminâ a talpe di Fido”, ven a stâi come i cjans.
“Ce mangjistu usgnot, Gjino?”
“Usgnot polente blancje e cjalâ ator”, fasint capî cu la man ch’a no ‘nd jere ni polente ni nuie altri.
“Parcè no jentristu a viodi s’al è alc di miôr ca di me?”
“S’al è par chel o soi simpri pront”, al rispuindeve inviantsi a pas di ardît.
La vuere e veve fat nassi un grum di erois cun tant di nons sculpîts su lis lapidis dai monuments, ma par ogni muart maridât e jere une vedue restade di bessole cence nissune difese; e vevin di bon la pension di vuere e salacor il mus te stale, cun cualchi cjamput di semenâ, ch’a lis fasevin vivi avonde asiadis.
Al restave viert il câs dal afiet, ma cun l’armâr plen di bregons, cjamesis, gjachetis e scarpis di om a si cjatave simpri cualchi bon samaritan pront a proviodi; se po a si zontave la braùre in cusine, lis robis a levin ancjemò miôr.
Lis vueris, daspò lassâts atôr tancj muarts, a volaressin fâ murî ancje i cristians restâts vîfs, ma a àn di fâ i conts cun la voie di tornâ a vivi des feminis che, sore il dut des nestris bandis, ‘nd àn simpri viodudis di cuetis e di crudis.
di Bepi Zefon
Etichetis: Bepi Zefon, Contis, Gjenar romantic, Gjenar storic
Iscriviti a: Coments al post (Atom)


text:
“Sêtu za stade in bancje?” gjo, a mê mari, tal viodile tornâ daurman.
“Nol ere nancje un cano!” disè jê.
“Cjan” gjo, “e par talian, cane.”
“Cano, sâtu parcè?” disè jê.
“Lu sai a memorie” gjo.
“Puar Agnul!” disè jê, tacant a contâ la storie di cuant che, la sere in sierade, ducj insieme cu lis fameis par dongje, si discartossave te arie la blave subit tirade jù, sentâts in file sul grum a man a man plui piçul de blave di discartossâ, denant dal grum a planc a planc plui grant de blave rosse o blancje scartossade, tun legri svoletâ par aiar, di un grum al altri, di panolis e peraulis de int, dute intun contâsi.
“Cemût, Ivano, chê dal cano cano?” mi diseve ogni moment Agnul Medêç, pari di Meni da la glace nomenât di dut Udin par vie che al puartave la glace tes casselis tai reparts dal ospedâl, in agns che no esistevin glacerots di ogni bande.
O vevi començât asilo juste in chel, sot des muiniis tun furmiâr di fruts e la superiore suor Giacinta che nus insegnave filistocjis, vuadolant ben e no mâl cui che al tardave a imparâlis.
“Queste son le mie manine” o començavi alore jo cun tante di ande sul grum de blave, zirulant lis mans denant di Agnul, “presto via non ci son più.”
“Questo è il lungo cano cano” cu lis mans a canocjâl denant i voi, “che si vede da lontano, presto via non ci son più!” platant lis mans daûr il cûl.
E Agnul Medêç, ogni volte, si consolave a ridi.
“Cemût chê dal cano cano?” al tornave a domandâ.
“Questo è il lungo cano cano che si vede da lontano…” jo, pontant il canocjâl cu lis manutis, che tun canocjâl fat cu lis mans un frutut al viôt robonis.
di Ivano Urli


text:
Subit dopo ve poiât la machine, pene fûr Flambri, pôc lontan dal cjasâl bandonât, mi è cjapade une brame di jentrâ di no podê parâmi.
Jeri vignût fûr di cjase dome par fâ une pescjade tal Brodis e cjapâ l'ultin soreli de zornade e magari cualchi trute, ma cuant che a mi è colât il voli su chei barcons cuvierts di baraçs, mi è parût di no podê fâ di mancul di lâ a viodi. Ancje la puarte a jere plene di spinis, e par rivâ adore a jentrâ mi soi scrodeât dutis lis mans.
Pene dentri ai pensât subit a trop coion che o soi: rudinaçs, rudinaçs e ancjemò rudinaçs!
Sul tet a vanzavin dome doi o trê trâfs e i mûrs a jerin sfodrâts di scritis che, cun pocje gracie e fantasie, a magnificavin cence distinzion i doors, ozzy osbourne o la frice. Dome cheste ultime, o ai pensât cuntune ridadute, e je ancjemò di mode.
Devi sedi une vore di timp che chi dentri nissun al met pît, o ai pensât.
Cuissà ce che o speravi di cjatâ.
Ma aromai, za che o jeri, tant valeve fâ lis scjalis dirocadis e lâ di sore.
Ancje lì scritis e rudinaçs. Dome intune stanze al jere vanzât un cjanton dal tet che al tignive un pôc di scûr.
Ta chel scûr e jere une cjadree, e pene che i miei voi le àn metude a fûc mi soi cjatât denant une vecje che mi cjalave!
Il cûr mi è scuasit saltât fûr des orelis! Une vecje? Intun cjasâl tal mieç dai cjamps? Ma schercìno!?
Sarà sigûr un pipinot di piece!Mi soi dit.
– Mandi mi à dit propit in chel, cuntune vôs di çore.
– Ma... ma... mandi... – ai rispuindût come un cocâl.
E veve la muse platade intun façolet di cjâf neri e i cjavei grîs, ducj sbarlufîts, a stavin denant dai voi tant che une tele di rai.
– Frutat, – e je lade indilunc jê – mi puartarestu une tace di aghe? ‘nd ai une sêt... Ve li cjol la tace.
E di fat, poiade suntun modon, e jere une tace di veri, di chês di tai, che no si cjatin scuasit plui a vendi. Dut inçussît soi lât jù pe scjalis come un sfolmenât. O ai straviersât i baraçs come se a ves vût un bisat intes mudantis, e o soi rivât in machine cu la muse che a sanganave e brusave.
Corint cjase, blestemant e sgrisulant, mi è capitât di pensâ a mê none, che di piçul mi contave simpri da lis aganis di Flambri. Ce stupidagjinis, o ai pensât. Dute imagjinazion. Dome cuant che la dì dopo, poiade sul ôr dal volant, o ai cjatât une tace plene di aghe, che a mi si è strucjade intor pene che mi soi sintât, mi soi visât ce che e diseve di lôr: «No son tristis, chel no, ma no son nancje buinis!»
di Raffaele Serafini
Conte n. 56


text:
O comencìn vuê une gnove rubriche, cussì, par gust dal Ostîr, par viodi se magari a pues plasê ancje ai clients de Ostarie e sburtâlu a lâ indevant.
La rubriche si clame "Cemût si disial?" e si cjacare di peraulis. In fin dai conts, lis contis si fasin sù cu lis peraulis, e di spes a capite di no savê cemût che si clame par furlan cualchi robe che par talian lu savin benissim. Qualchi volte al capite parfin il contrari.
Comencìn!
LIBELLULA
Sì, propite chê bielissime bestie che e svolete parsore lis nestris aghe, d'Istât, e che riflet il soreli. Cemût si disie, libellula, par furlan. Forsit lu savês o forsit no, ma al reste che la traduzion e je une vore particolâr. La libellula, par furlan, e je il SVUARBECJAVAI, o il SVUARBEVOI come che nus dîs il DOF.
COCCINELLA
E forsit nancje la "coccinella" ducj a san cemût che si dîs par furlan. O sigûr, chei plui vecjuts pues jessi che si metin a ridi, par une robe cussì, ma us siguri che i fruts no lu san e a tirin fûr strambolots come "cocinele" o robis di cheste fate. La "coccinella" invezit, par furlan e je la MARIUTINE, o MARIUTE o ancje AVEMARIE.
Il parcè nol è nancje di discuti, se o pensais che par solit a saltin fûr il mes di Mai, ven a stâi il mês de Madone.
MANTIDE RELIGIOSA
E par sierâ la terne dai insets di vuê, fate di nons une vore evocatîfs, par furlan, ve chi chel che al à, par sigûr, origjine compagne di chê taliane (li çatis in preghiere de bestie) ma che par furlan e somee plui biele e incisive. La "mantide religiosa" difat, par furlan e je nuiemancul che la MUINIE, ancje se pes sôs abitudinis alimentârs post-cubie no je propite cetant religjose...


text:
Assemblea
Nacional Catalana, Federació per a la defensa de la llengua i la
cultura catalanes, Convergència Democratica de Catalunya, Esquerra
Republicana de Catalunya, Candidatura d’Unitat Popular, Europe
Ecologie Les Verts e Unitat Catalana a àn metût sù il coletîf SEM
cun chê di sburtâ pal ricognossiment di un statût specific pe
Catalogne Nord. Cun di fat, la riforme dal stât francês teritoriâl
che si inviarà cul 2016 e previôt la nassite di regjons inmò plui
grandis di chês di cumò e la disparizion progressive dai
dipartiments: ta cheste maniere la Catalogne setentrionâl (Rosselló)
e riscje di pierdi ancje chel friç di ricognossiment istituzionâl
che e à in dì di vuê. Il coletîf SEM al lavorarà duncje sul plan
politic, sociâl, culturâl e economic par rivâ a di un
ricognossiment specific par chest toc di Catalogne. La pussibilitât
di un statût particolâr dentri dal stât francês e je za, cemût
che a dimostrin la Corsiche o la Martiniche, ma il dificil al sta tal
cjatâ a Parîs la volontât politiche par metile in vore ancje pe
Catalogne Nord.
Font:
VilaWeb,
14/03/15


text:
Tuesday, 17 March 2015
Télécharger Password Cracker
Télécharger Password Cracker
Password Cracker
Vous ne aurez jamais de problèmes avec les mots de passe à nouveau
Password Cracker a été testé par Softonic, mais il ne est pas encore disponible en anglais.
Avez-vous essayé Password Cracker?
Tags: Activer Password Cracker , crack pour Password Cracker , Télécharger Password Cracker Crack , téléchargement gratuit Password Cracker , Mot de passe gratuit Cracker , Hack Password Cracker Premium-téléchargement ,Comment activer Password Cracker , keygen pour Password Cracker , Password Cracker 2012 , Password Cracker 2013 , Password Cracker Activator , Password Cracker Code Generator , Password Cracker Crack , Password Cracker fissure par Skidrow , Password Cracker téléchargement gratuit , Password Cracker la version complète , Password Cracker jeu , Password Cracker Générateur ,Password Cracker Hack , Keygen Password Cracker , Password Cracker licence, Password Cracker pas d'enquêtes , Password Cracker clé de produit ,Password Cracker Serial Key , passe le numéro de série Cracker , générateur de mot de passe Cracker travail
Subscribe to: Post Comments (Atom)


text:
A TU PAR TU. Ce che a disaressin dal Friûl di vuê, chei che a àn fat la sô storie. Lis mans di Catine
Catarine Pecude e je nassude a Solescjan di Manzan ai 19 di Fevrâr dal 1812 di une famee nobiliâr furlane. E jere la uniche frute di une nidiade di siet fîs. Daspò di une educazion repressive e rigorose a Udin cu lis muiniis dal Educandât, chel che al sarès deventât il famôs “Uccellis”, tal 1829 e torne a cjase e e cjape in man la aziende agricule de famee. La campagne furlane, i siei ritmis, lis sôs atmosferis, a son stadis di grande impuartance par cheste scritore cetant peade ae sô tiere. Tai agns Cincuante dal Votcent e provarà ancje a scrivi par furlan, scombatint cul editôr Le Monnier pal dirit di esprimisi in marilenghe. Tignint dûr, e rive a puartâle fûr, e cussì tal 1863 a jessin doi volums di contis. E murarà ai 15 di Avost dal 1887 tal so borc di Solescjan. Sepulide tal cimitieri di Udin, e polse dongje di Pieri Çorut. ❚
__
“Sêstu bon di scosolâ i cesarons?”. Siore Catine e pâr un monument ae civiltât contadine. Sentade daûr de taule grandonone, cun devant un côl di verdure di ramondâ, il biel grumalon blanc a cuvierzi il vistît neri e un façolet par taponâ i cjavei. Plui che une contesse, mi pâr une brave massarie, di chês che a àn mans grandis e grant cûr. Daûr di jê, sul spolert, un pignaton di tiere cuete, ros, che al barbote sepidiu ce, intune lenghe misteriose. Chê de fam. Ma ce profum! Jerbis taiadis, verdure, l’ardiel a dislidisi inte fersorie, pevar, ai e cevole. Mi pâr di jessi tornât frut, cuant che la none e preparave il gustâ par dute la famee. E il spolert al someave la bocje dal infier, dut ros di boris, nulint di resine di len. Mi senti e o tachi a lavorâ, cidin, spietant che e seti jê a fevelâ par prime. No sai se plui par rispiet o plui par pôre di jessi fastidiôs. “Mi plâs fevelâ cuant che o lavori. Mi plâs pensâ a vôs alte, lavorant. E sarà une ereditât cjapade sù in famee. Ciertis voltis al pues jessi pericolôs, sâstu, ninin. Une reson par jessi stade slontanade dal coleç, a Udin, e je stade ancje cheste. No podevi tasê. E aes muiniis o ai ben dit ce che o pensavi. Ma al è stât un ben, in fin dai conts. Ti imagjinistu se o ves tasût e o fos deventade badesse?”. E sclope intune ridade che e pararès une frutine, plui che no la icone de leterature realistiche de Patrie. “Come femine o varès voie di dîti che il Friûl al varès dibisugne di rinassi, e di scuvierzi la sô anime mascje. Mascje come che si dîs chi di nô, ven a stâi di femine. Prove pense: tropis vôs di femine sono stadis mai scoltadis inte nestre Patrie? Tu podaressis contâlis sui dêts di une sgrife di poleç. Civiltât patriarcjâl, ti disin. Ma a sbaliin la idee che e sta inte fonde di cheste societât. E je vere che il patriarcje al comandave. E divuardi a disubidî! Ma cui jerie chê buine di comandâi a di lui? La mari. La femine. E se il Patriarcje al decideve lis porzions dal gustâ, la clâf dal camarin e jere ben peade inte cinture de vecje.” Le cjali come inmagât, intant che e scosole e che e riduce, e ogni tant, come che e fos une pirule di salût, e bute jù un cesaron crût. “Vonde cui vuestris leterâts, inteletuâi, poetis, penarûi. Brâfs, pal amôr di Diu, ma ae fin de fiere le menin simpri di chê ande, la meste scjaldade. Provait a lassâ che ancje lis feminis a podin pandi la lôr idee di Friûl. Cui isal plui autonomist, seontri te, l’om che al semene o la femine che e cove? Che e ten dentri la vite. Le cure, le sdoplee!”. Clâr che la rispueste mi pâr sigure, duncje o ai miôr no disi nuie e lâ indenant a scosolâ cidin. “O sin nô che o restìn a cjase in timp di vuere o di migrance. E se cualchi volte i omenuts si lassin cjoli vie di chei siums orents di glorie, bon, provait a domandâi a une mari, o a une fie, se ur plâs il cjamp dal onôr, là che si mûr par une bandiere! Cu la forcje ve, ti parin vie”. Verissime. Nuie ce zontâ. Ma ben jê e va indenant: “E la lenghe? No ise mari? Si le da al frut cul lat dal tetin. Il vocabolari dal afiet, dal amôr, de tenarece. Ma ancje chel de rabie, dal riviel, vignût sù dolç come lis freulis e dûr come i sterps. Ancje su chest us sdrumìn jù, voaltris masclis, simpri svelts a imparâ la lenghe dal paron par lecâ i siei stivâi”. Ce femine straordenarie, Catine! Parcè mo no vegnie studiade a scuele tant che Verga? Che a son contemporanis, a fevelin di problematichis similârs: la leterature realistiche, la fam, la puare int. E je vere che in Italie a esist dome che la cuistion meridionâl, chê setentrionâl no le àn mai pandude. E siore Catine, par di plui, e je ancje une femine. Duncje… “Duncje un altri pont di contâ al feminîl, par un progjet furlan dut gnûf e fuart. E puarte a cjase ancje chest: la tiere. La sapience antighe contadine no je dai oms, ma des feminis. O sin nô che o vin imparât il timp che al spiete al cidinôr dal grim, chel dal coltâ cun pazience e sperance, e ancje alfin il timp dal cjapâ sù, dal gjoldi insiemi. Visiti ninin che la culture contadine e je profondementri peade ae femine. Tiere e mari a son dôs peraulis par indicâ un stes concet. No tu violentis la tiere cun chei striaments di laboratori. Cemût ju clamaiso cumò?” Mi vignarès di dî OGM: “Brâf, propit chê robe li. O sês voaltris che o pensais di vê il podê di savoltâ lis cjartis, di striçâ il mont intun grum là che dut al è compagn, piturât cul stes colôr, profumât cul stes odôr. E parcè po? Dome par vendi prime, di plui, e plui ae svelte. Par fâ un frut a vuelin nûf mês. E je vere che par voaltris dut si limite ae sudade di cualchi minût…o ancje di mancul, no mo ninin?”. Ce sapience, siore Catine. O cjali lis sôs mans. Grandis, plenis di tiere. Profumadis di lavôr e di pazience. Mi vignarès voie di bussâlis, no come che si fâs a di une contesse, ma a di une “done mari”. Cul cûr agrât. Ma mi straten. Che se no rivi a scosolâ par timp ducj i cesarons e je buine di dâmi la juste prionte. Cun buine pâs dal mignestron. ❚
Angelo Floramo


text:
Il
guvier de Comunitât Autonome Basche al aumentarà vie pal 2015 i
fonts pal euskara. La
gnove e je stade comunicade de
assessore pe educazion de Comunitât,
Cristina Uriarte,
intal presentâ
i contignûts de part di sô competence de leç finanziarie par chest
an che al ven. Il totâl des risorsis pe promozion de lenghe basche
al tocjarà cussì i 48,2 milions di euros. A cressaran massime i
fonts pai euskaltegis,
o sei i istitûts che a ufrissin cors di lenghe par adults, ma ancje
chei par sburtâ l’euskara intal timp libar e intes impresis. A
restin confermâts po i 4,9 milions di euros pai jutoris ai mieçs di
comunicazion in lenghe basche. Propit par chel che al rivuarde i
media, EH Bildu, PNV e socialiscj a domandin però di riviodi i gnûfs
criteris pe concession dai finanziaments par vie che a laressin a
penalizâ i sogjets che a lavorin di plui e miôr pe lenghe, a tacâ
di Berria, l’unic cuotidian par euskara, che chest an si à cjatât
cuntun tai dai jutoris dal 14%.
Font:
El
Pais,
11/11/14;
EiTB, 13/11/14


text:
Gli immacolati erano chiamati gli allievi interni della scuola arti e mestieri di San Domenico perché abitavano nel collegio chiamato Casa dell'immacolata in via Bengasi 2 (Ud). Il collegio e la scuola erano stati creati nel 1952 da don Emilio de Roja. Fino agli anni sessanta, il collegio raccoglieva i ragazzi dai 13 ai 20 che per ragioni economiche o familiari non potevano rimanere a casa. I soli mestieri che potevano imparare erano il falegname ed il muratore. I corsi duravano tre anni ma molti giovani, ottenuto il diploma, rimanevano ancora un'anno per specializzarsi (Sopratutto perché erano troppo giovani per esser presi sul serio e incominciare la vita professionale). La scuola fabbricava le case popolari del villaggio san Domenico e i lavori pratici non mancavano, anzi, qualche volta si prolungavano anche nel WE. Negli anni 70, La Casa, incominció a raccogliere i drogati o i ragazzi trovati dalla polizia e per quei ragazzi divenne un pó l'alternativa invece di andare in prigione. Dal 1993, la casa raccoglie i ragazzi immigrati che la polizia coglie per le strade o alla stazione. Dopo aver imparato il mestiere, spesso trovano lavoro ed ottengono i docuenti di soggiorno. In 50 anni La casa ha cambiato molto, adesso si trova in via Chisimaio nei locali costruiti dai ragazzi friulani a partire dal 1959. A quel tempo, molti di loro, uscendo, se ne andavano all'estero perché trovavano lavoro più faécilmente come operai mentre in Italia, diploma o nó, si doveva fare almeno 3 anni come apprendista ed esser pagati poco e niente. Oggi, sembra che esista una via lattea che conduce lí gli immigrati che hanno bisogno dei documenti per rimanere in Italia. Basta leggere Il Muro, il giornalino promosso dai dirigenti dove gli allievi esprimono i loro ringraziamenti.
Jó o soi lât fûr tal 1959.Gno barbe al ere vignût a cjolimi dal Belgjo. In chê vôlte a nol jere come cumó ch'a si puès lâ in dute l'Europe cun le cjarte d'identitât, al bisugnave il passepuart e sa si otignive il permès di lavôr a nol jere sigûr di vê il permès di sogjorno.
Infat, dopo sîs mês, seben ch'o vevi un lavôr di marangon e che i parons a erin contents di me, a mi an parât fûr parcé ch'a davin il permès dome pai lavôrs che il Belgjo al veve bisugne. O varès podût lâ a lavorâ in tes miniêris ma gno barbe ch'al veve scuignût fâ il minadôr e al veve cjapât la silicosi al mi veve sconseât. Cussí o ai scuignût tornâ in Italie. O mi visi che a pene rivât al ufizi dai stranîrs de polizie a mi vevin cjapât lis improntis digjitâls e o vevi cjatât ch'al jere normâl. Invesit cumó, parcé che Berluscon al ûl fâ chest pai estracomunitaris al sucêt il pandemoni come se i stranîrs, pai talians, a sedin plui impuartants che i talians ch'a van tal forèst.
Se guardate la foto qua sopra, la strada che la attraversa verticalmente sulla sinistra era la strada che divideva le case dalla campagna. Ormai, tutto é urbanizzato ma negli anni 50 la campagna incominciava al di là della strada.Ogni anno si guardava dalla finsestra i contadini quando facevano la mietitura. Dall'altra parte della strada c'erano dei grandi pioppi che ora non ci sono più. Nel 57 o 58, i pioppi persero tutte le foglie per via di certe rughe verdi che si arrampicavano dappertutto e non era raro di trovarne perfino nei nostri letti al secondo piano poiché faceva caldo e tutte le finestre erano sempre aperte (La casa dell'immacolata é quel tetto a forma di elle capovolto che si trova a metà strada).
La sveglia era suonata verso le sei con un campanello elettrico ed avevamo un quarto d'ora per scendere a studiare e poi verso le 7 andare a messa nella cappella. Molti di noi cercavano di scualgliarsela ma semmai c'era la predica, Don Emilio se ne accorgeva e le punizioni erano severe. Invece se era di premura, faceva la messa in 20 minuti senza neanche voltarsi.
Qualche volta, d'estate, invece di suonare il campanello saliva nelle camerate e prendeva un piacere ad infilare un pezzo di carta tra le dita dei piedi che vedeva oltrepassare dalle coperte e...
Dava fuoco alla carta!
Durante le vacanze, ci eravamo fermati per una pausa lungo un ruscello ed ognuno s'era fatto un bagno ai piedi. Poi, molti ne approfittavano per riposare e fare un pisolino.
Ed é cosí che mi era venuto in mente di fargli lo stesso scherzo di piede mentre dormiva. M'é andata male perché s'era incazzato e m'ha fatto portare lo zaino con i bottiglioni dell'acqua e anche la fisarmonica del maestro. Ma quello che m'é dispiaciuto di più é che ha punito tutti i compagni rimettendoci tutti in marcia senza riposare un minuto in più.
Lis vacancis, diu nus svuardi, a erin simpri fatis di brutis sorprêsis. Un ant, o sin lâts a stâ a Barbane. A si durmive tes brandis dai pelegrins e ogni dí a si scuignive lavorâ par fâ sù un mur achi, o butâ jù un'âltri aí.I frâris a no davin nuje par nuje e a si ere propit come in prason. Piês, o mi visi che un frâri fenôli al ere stât parât vie parcé ch'a nol podeve stâ fer di tirânus a siment.Inutil dî che aí si scuignive lâ in glêsie dôs vôltis in dí e a si ere tratâts come in tun seminari. Un'âltri ant a si ere lâts a Auronzo e a si stave in tune baite in val Marzon a 7 km dal paîs e ch'a si veve scuignût netâ dal so ledan. Jó ch'o no vevi vulût lâ a recuperâ il tacuin di Don de Roja ch'a i ere colât in te miarde dal cesso dal campegjo, o vevi ricevût come punizion di durmî in te grepie dome cun tune cuviarte ma o crôt ch'al ere juste parcé ch'a non d'éré avonde puest par meti lis brandis. Un dí ch'al ploveve, nus veve mandât tal jet dopo misdí e o m'impensi ch'al mi jere vignût une crisi di nevralgjie ch'al m'impedive di respirâ e o eri sentât sul jet di un compagn. Don de Roja la jere entrât e al mi veve scomençât a dâ sberlis parcé ch'al crodeve ch'o eri lí daûr a fâ porcariis.
Don de Roja al veve le manie di fânus fâ penitince ogni vôlte ch'a si someave masse contents. Alore, zence dînus nuje le sere prime, al nus sveave as trê di buinore e al nus menave su pe mont. Trê vôltis in tun mês al nus veve menâts su lis 3 cime di Lavaredo. A si rivave sù in trê oris par sveâ i alpins ch'a durmivin a lassù cujets sot des tendis e ch'a no si insumiavin nancje che nô bocjes a si puedi fâ plui di lôr. Dopo un panin di chei dal dí prime e un toc di formadi a si continuave lant jù di chê âltre bande e a si tornave al campo dome le sere tart e se il prêdi al si sbaliave di strade, cualchi vôlte a si rivave dongje dome il dí dopo. Bruts ricuarts. Une vôlte ch'a si lave sù viers Misurina e ch'o mi lamentavi parcé ch'o vevi une bûse in tes scarpis ai veve cjapâtsù une rabie ch'al à tacât a pestâmi cun tune baguline come so vês vût la peste.
Par furtune che l'ant dopo, o ai podût scjampâ fûr dal colegjo par deventâ carabinîr e no ai volût plui savê nuje di chest colegjo. Par un grum di agns, o soi restât in corispondence cun Emidio Beltrame ch'al jere lât à stâ a Londra cun sô mâri. Daspó, no sai plui ce ch'al é deventât.
In tune époche ator dal 57, doi di nô a vevin vût le permission di lâ a alenâsi par deventâ pugjils cussíchè, in colegjio andere simpri cualchi pâr di guantons e il prêdi a nol veve cjatât miôr che organizâ combatiments enfre di nô. Il brut, al ere che al veve cjapât le abitudin di doprâ il pugjilât par dâcji un punizion. Esempli: Al cji dave da combati il to plui grant amîc par punizion parcé ch'al saveve ch'al varès fat mâl a ducj i doi e spès al nus divideve par simpri.
Altris vôltis, ancje se il to aversari al ere un di trê o cuatri agns di plui di te, a tu scuignievis baticji fint in somp. Chest al voleve dî ch'a nondere riprêsis e une vôlte ch'a tu vevis dât il prin gnoc a no tu podevis che spietâ ch'al cji rivi un a ti. Il combatiment al finive dome cuant che un a nol saveve plui batisi. Mi visi che une vôlte o vevi fat un vôli nêri a di un ch'a i é restât un mês.
Ancje se al siervive a mostrâ a chei âltris ch'al ere periculôs di barufâsi cun me, o no eri par nuie fiêr e o puartavi rancôr al prêdi ch'al mi veve obleât a pestâ cualchidun ch'a nol mi veve fat nuje. Al nus diseve simpri che in te vite o varin di spès di batisi cun int ch'a no si cognós o ch'o varin di ricevi colps zence nissun motîf e cussí a si podeve cjapâ le abitudin di acetâ ce ch'a nol jere just.A mi mi é simpri someât ch'a ere dome une forme di sadism gratuît. O mi domandi distès ce ch'al é deventât Macôr Giordano, il gno amî. Al é cun lui ch'o scuignivi fâ a pugns e al à scuignût dâmint cualchi pestade parcé che senó o lu varès pestât jó ancje so vevi 3 agns di mancul. O ai ancjemó il nâs stuarzût.
Le mignestre di fasùis Le sere, le mignestre di fasuis a veve un gust speciâl ma o le vin mangjade istès parcé ch'a si veve masse fan. O vin capît dome dopo il parcé di chel gust: A no si faseve adore a cori avonde par lâ tal cesso. In te mignestre il côgo al veve vût l'ordin di meti un butilion di vueli di rîsint. Il gno ami Pitioni ch'al ere rivât dopo di me tal cesso, al a scuignût scjampâ jù a cagâ tal curtîl par no stâ a spietâ, ma tant ch'al rundulave jù pes scjalis a i ere scjampade le diaree in tes barghesis e no rivavi adore a finî di ridi nancje cuant ch'al ere daûr a pestâmi di rabie. Chescj a erin i scherzos ch'al nus faseve Don de Roja.
Zanin G.
Se ogni tre o 4 anni ci fossero stati 50 nuovi arrivati in 50 anni si arriverebbe a circa 1000 giovani che bene o male hanno trascorso tre o 4 anni della loro giovinezza in questo centro che alcuni chiamano istituto ed altri Casa. Fra tutti loro, forse anche voi siete passati di là. Se eravate fra i primi (nel 53) forse leggerete quest'articolo dall'aldilà o forse, solo i vostri figli o nipoti sono ancora in grado di rispondere nel caso siano collegati a Internet.
Il blog rimarrà aperto per tutti.
Se avete dei ricordi( belli o brutti ) da condividere oppure se volete ritrovare degli amici, lasciate un messaggio.
Tutte le lingue sono ammesse, anche l'italiano:-)
Qua sopra alcune foto fatte tra il 1956 e il 1959 coi compagni. Se vi riconoscete, fatevi avanti e se volete aggiungere le vostre, non esitate a farmelo sapere.
Anche se non siete degli ex della casa, potete lasciare un commento anonimo senza bisogno di iscrivervi.


text:
Il Consei regjonâl, intant de riunion di martars, al à fate buine une leç pe tutele e pe promozion des varietâts todescjis feveladis in Friûl. Il test, che al propon intervents che pe plui part a jerin bielzà garantîts cu la 482/99, al è stât fat bon cul vôt a pro di ducj i conseîrs, sei di maiorance che di oposizion. Par fortune, di fat, chest proviodiment nol à vût di patî chei atacs furibonts che si veve viodût pe leç sul furlan. Dut chest, cemût che al è naturâl, nus fâs plasê ancje parcè che, za di timp, il Comitât 482 al domandave une leç di pueste pe promozion des varietâts todescjis dal Friûl. Ce che, invezit, no nus plâs masse al è il fat che il proviodiment al nas cence cuvierzidure finanziarie; ven a dî che, se no saltaran fûr bêçs, al restarà dome su la cjarte. O sperìn pardabon che chest nol sucedi.
29/10/09
22/10/09
Comunicât dal "Comitadu pro sa limba sarda"
18/10/09
Consegnât il tierç rapuart su la metude in vore de Convenzion Cuadri pes minorancis nazionâls intal Stât talian
06/10/09
Il Comitât 482 i rispuint al " Venerdì di Repubblica"
05/10/09
Dialets di serie A e lenghis di serie B...
03/10/09
In Italie al è puest dome pal talian
“In Italia c’è una sola lingua, l’italiano.” Peraule di espert. Cun di fat, daspò che la stampe taliane e à za trat di drete e di çampe cuintri dal furlan, ancje “il Venerdì” di Repubblica al à decidût di dî la sô. Cussì al à ancje pensât di domandâi un parê a Raffaele Simone (ordenari di linguistiche gjenerâl alì de universitât “Roma Tre”) che, prime nus spieghe che tra lenghe e dialet no je nissune diference, ma subite daspò al zonte che in Italie e esist dome une lenghe, ven a dî il talian. La mascare e je colade: il furlan, il sart e il ladin – al dîs l’espert – a son dome dialets. Aromai – al continue – i “dialets” a son patrimoni vîf dome par “viei, analfabetis e emargjinâts”, a son une bataie “démodé”, une “cause pierdude”. Si pues inmò acetâju fin che si ju dopre in famee o li ator, ma plui innà di chel si cole intune “rivendicazion politiche antimoderne”.
Sono pardabon chei chi i linguiscj che a insegnin tes universitâts talianis? Ise cheste chi la vere Italie: raziste e fassiste, che e scuintie la sô Costituzion, che e volarès scancelânus lenghe e identitât, vualivânus e tignînus sotans?
Furlans, sarts, ladins e v.i. o sin ducj sot atac e no podìn fâ fente di nuie. O sin in cunvigne cul resonament che al fâs Gianfranco Pintore tal so blog: "A son dome ronadis, al ribufe cualchi amì al volarès lâ pes pierdudis. No soi dacuardi: milions di letôrs, che no àn par fuarce di capî di linguistiche e glotologjie, a 'nt son influençâts cence podê scoltâ altris cjampanis che no sedin chestis. E par no colâ te vuate di une ideologjie paranaziste no son avonde i riclams di Tullio De Mauro. (...) Cumò nus tocje ancje a nô (...) di movisi par fâ in maniere che la campagne mediatiche e la insensibilitât de politiche no si dedin dongje par cumbinâ ribaltons."


text:
Ai
22 di Març il Consei de Europe al à dât fûr il rapuart su la
segnalazion fate indenant dal coletîf Alsaciens
Réunis e dal moviment Franche-Comté
in mert ae violazion de bande dal stât francês dal articul 5 de
Cjarte europeane des autonomiis locâls che al previôt di sintî il
parê des popolazions interessadis intal câs che si ledi a mudâ i
confins dai ents teritoriâi. Al è propit il câs de riforme dal
sisteme teritoriâl fate buine dal Parlament francês che, tra lis
altris, e previôt ancje la fusion de Alsazie cun Lorene e
Champagne-Ardenne di une bande e de Francje Contee cu la Borgogne di
chê altre. Alsaciens Réunis
e Franche-Comté
adun cun altris coletîfs contraris ae fusion a vevin domandât che a
fossin i citadins a decidi in proposit cuntun referendum. Cheste
pussibilitât e je stade però dineade dal guvier di Parîs. Dopo che
il Consei di stât francês al à declarât di no vê la competence
par valutâ se il referendum al ves di jessi garantît o no, si à
decidût di bati la strade dal Consei de Europe che, tes conclusions
dal so rapuart su la cuistion, al segnale la violazion de Cjarte des
autonomiis locâls e al da reson a alsazians e francjecontês. I
Alsaciens Réunis
a domandin duncje al esecutîf francês di clamâ dongje un
referendum popolâr su la fusion dentri di trê mês, a calcolin la
riforme dal sisteme teritoriâl no legjitime e a invidin i citadins a
boicotâ lis decisions cjapadis dai gnûfs guviers regjonâi jessûts
di cheste riforme.
Font:
Alsaciens Réunis,
22/03/16


text:
Les vôs dai Furlans sparniçâts ator pal mont
Thursday, February 28, 2008
Buse dai Veris, Friûl
Buse dai Veris par esempli.
View Larger Map
Monday, February 25, 2008
Vonde so maestât,
Sean Connery al e' un personaç za cognosut pe sôs posizions su le cuestion Scozese. O vevi let l' an passât une letare cal veve scrit al "Washington post" sul progrès politic in Scozie, e ancje li' nol veve platât lis sôs posizions a rivuart.
Thursday, February 21, 2008
On Live ?
Onlive ??? Cheste mi e' gnove. A chest punt no erial miôr inventà' un neologjisim par Talian ?
Monday, February 18, 2008
Thursday, February 14, 2008
Servicis in marilenghe
Si pues da' une man su Google, a tradusi al sît e i soi servizis par Furlan, e lant in ta chest link . ( O ai controlât e al semee che nissun al sta' lavorant su une version par Furlan...cui vuelial da une man ? )
Monday, February 11, 2008
Cuale patrie ?
Tu ti smenteis tantis robis, di cemût che le int e je e su cemût che pense e dal moment che tu ti ses riprogramat par vivi in tun atri pais tu ti sintis un poc forest e "pes fûr de aghe". Mi visi timp indaûr une siore Danese mi a contat che a 20 agns e e je lade a vivi in France par passe 20 agns, cun che je tornade in Danimarche scuasit cuarante no dome si jere abituade a pensà come Francese ma al so Danês al jere un tic masse adolessencial par une siore adulte.
Bill Bryson, al a scrit un libri a mieze strade tra l' umoristic e le bruntulade su le so esperience di re-migrant in Americhe dopo vincj agns in Inghiltere.
Chi al link sul libri.
Doman si vote !
No sai cemût che laran les primaris doman, ma finalmentri almancul al Md al a vût un so puest in tal decidi cui che saran i candidâts alis elezions di Novembre.
Saturday, February 2, 2008
Cuarantevot agns indaûr
Ma al mont al e cambiât, le regulis che semeavin scritis in te piere e son sparidis, lis autoritâts e an scugnût cambiâ idee.
Cumò cincuante agns dopo al semee ancje masse facil da' par scontât su trop facil cal sarês stat protestâ' cuintri al sisteme e cambialu. Lant al Smithsonian Museum of American History , si pues viodi in esposizion al banc e i sgabei le che cheste rivoluzion e je tacade. (in bande le foto)
Invecit fracait chi par sinti' le storie di persone, dal zovin che in che volte al a fat al prin pas viers une societât difarente. Al merte une vore di scoltà' le interviste regjistrade.


text:
Gjermanie: propueste contrastade pal todesc lenghe uficiâl te Costituzion
E à discjadenât reazions duris la propueste de CDU todescje di meti dentri intal articul 22 de Cjarte costituzionâl il ricognossiment dal todesc tant che lenghe uficiâl. La propueste, fate buine dal congrès dal partît democratic cristian, e à dismot lis critichis sei di chês altris formazions politichis todescjis, sei dai organisims di rapresentance des minorancis nazionâls che a vivin intal stât todesc. I socialdemocratics dal SPD e la çampe radicâl (Die Linke) a àn invidât la CDU a ocupâsi plui dai problemis sociâi e de integrazion, impen di stâi daûr dai simbui nazionâi. La propueste, par altri, no je plasude nancje a ducj i membris de CDU, a tacâ de cancelire Angela Merkel. Il Consei des minorancis nazionâls autoctonis de Gjermanie, che al met adun i rapresentants dai sorbians, dai danês, dai frisons e dai rom todescs a àn invezit declarât che se il todesc al sarà metût dentri te Costituzion a varan di jessilu ancje lis lôr lenghis. Su la stesse linie ancje la Aleance Libare Europeane e il Partît Bavarês (Bayernpartei).


text:
Neutrin
Il neutrin al è une particule elementâr. Al à spin 1/2 e dincje al è un fermion. La sô masse e je minime, di fat esperiments resints (cjale Super-Kamiokande) a àn mostrât che e je divierse di zero (di 100.000 a 1 milion di voltis plui bas di chê dal eletron). Stant che i neutrins no àn cjarie eletriche ni cjarie di colôr, a interagjissin dome traviers de fuarce nucleâr debile e no sintin la interazion nucleâr fuarte e la fuarce eletromagnetiche. Stant che a àn une masse, a son sensibii ancje ae gravitât, ma jessint la gravitât la fuarce plui debile e vint il neutrin une masse minime, cheste interazion e je trascurabile rispiet ae interazion debile.


text:
Si slargje il marum tra i sogjets impegnâts inte difese dai dirits linguistics pai contignûts dal tierç rapuart su la metude in vore de Convenzion cuadri pe protezion des minorancis nazionâls inviât, che nol è tant, al Consei de Europe dal guvier talian. Cun di fat, il document al varès di fâ il pont su lis misuris di tutele metudis in vore intal stât talian a pro des lenghis minoritariis. Il test, invezit, al à dentri mancjancis, informazions parziâls e fintremai erôrs. Tra i prins a denunciâ cheste situazion a son stâts sarts e furlans.
Font: Comitadu pro sa limba sarda, 20/10/09; Comitât 482, 18-22/10/09


text:
Diviersis a son lis manifestazions, par ricuardà e conossi la nostra storia, chist'an organizadis ta la zona di Lucinicco (chì il programma e mostra)
Ma miei di dût una riflession di pre Toni Beline:
"Cence un contat vitâl cu la tô tiere, cuntune tiere e une identitât, tu restis come pidimentât e la lenghe e je come tacade, parcè che no rive a butâ fûr chês peraulis ch'a partissin dal profont de storie e a palesin dute la ricjece di une culture. E vuê chest si lu sint ancjemò di plui in cheste dispersion coletive, mondiâl, globâl, là che ducj si è spostâts, dislidrisâts, depauperâts dal propi patrimoni, de propie identitât, de propie personalitât, che no si identifiche plui cuntun teritori ben definît, ma dome cuntune partignince spirtuâl e culturâl precise. Parcè che no si po vivi cence lidrîs. E dome cu lis lidrîs ben saldis si po slargjâsi e preparâsi al confront positîf e confasint cun altris culturis e lenghis.-
(e altris sul sito Glesie Furlane)
Par chel ca riguarda il riferiment storic
: tal 1077, il 3 di avrîl, l'Imperadôr todesc Enrico IV al à dat al Patriarca di Aquileia il podè di fà dal Friûl un stât autonomo dentri dal Imperi, par ringrazialu di velu iudât cuntri i nobili in rivolta che a lu minaciavin. Chistu stât al a durât pì di tre secui e il so Parlament al era tra i pì democratics.


text:
Tai agns '60 un ciert James Wilson Rouse si e' rindût cont che le popolazion e sarês cressude e che gnovis cjasis e sarasin stadis fatis su' volint o nulint in te aree metropolitane di Washington DC.Di ce che al viodeve se le situazion e continuave come tai agns pasàs ( '50 ) tal zîr di cualchi an si sarês cjatàs cun un svilup de regjon disordenât e une sorte di Dystopie urbane.
Al jere un impresari idealist su chest no son fastidis, ma al veve ancje di fa' un franc, al a studiade le contee di Howard che je in jenfri di dôs citâts Washington/Baltimore, e al a progjetât une citât
Cheste citât e varês vût di pare' bon, jessi ideâl par une famee, cun trois che van par boscs e prâts. Al stes timp, e varês vût di jessi tra les primis citâts in Americhe a ve une integrazion a le pari tra dutis les etniis. Cussi e je nassude Columbia , une des primis citât planificadis in Americhe, le stradis lis cjasis les scuelis e les buteghis e jerin stadis fatis su ben prime che anime vive si fos trasferide in cheste comunitât tal mieç des braidis dal Maryland. Ancje se al de di vuê e son scuasit 100.000 personis nol semearês che fos dute cheste int, e par bon a di al vêr, gnovis costruzions e son regolamentadis secont standards architetonics e al progjet e les specificazions origjinal. ( tant par no ve une scarpe e une çavate )
Fotos e un poc plui di storie sul puest


text:
Metabolisim
Il metabolisim al è il complès des reazions chimichis e fisichis che a sucedin intun organisim o intune sô bande. Chestis trasformazions de materie a son reversibilis e a son leadis a variazions de cundizion energjetiche. Si divît in doi insiemis di procès:
- anabolisim, che al prodûs moleculis complessis tacant di moleculis plui semplicis, utilis pe celule;
- catabolisim, che al compuarte la degradazion di moleculis complessis in moleculis plui semplicis e che al prodûs energjie.
I procès anabolics a son endoergonics e a duncje domandin energjie. Invezit chei catabolics a son esoergonics: la energjie liberade di lôr e ven conservade inte celule (e trasferide in câs aes reazions anabolichis) midiant moleculis carrier cun alte energjie, che tra chês chê plui comune e je dal sigtû l'ATP. Procès metabolics che a contegnin une componente anaboliche e une cataboliche a son dits cualchi volte anfibolics.


text:
La Ulster Defence Association (UDA), la plui grande organizazion paramilitâr lealiste, e à comunicât di vê puartât insom il so percors par disarmâsi. Lis azions par meti fûr ûs l'arsenâl de organizazion a son stadis confermadis dal gjenerâl John De Chastelain che al vuide la Comission internazionâl che e viôt dal disarmament dai grups armâts inte Irlande dal Nord. I 9 di Fevrâr a son la ultime zornade par disarmâsi: passade chê date dutis lis armis recuperadis a podaran jessi dopradis tant che provis intai procès e lis organizazions che lis àn dopradis a saran tratadis tant che grups criminâi. Si stime che, tra il 1971 e il 2001, la UDA (ancje cul non di cuvierzidure di Ulster Freedom Fighters) e sedi responsabile di passe 400 sassinaments. Cundut achel, il guvier britanic al à permetût a cheste organizazion di restâ legâl fin al 1992. Inchiestis uficiâls a confermin che diviers dai atentâts firmâts de UDA/UFF a son stâts fats cul jutori o cu la complicitât dal esercit britanic e de polizie nordirlandese (RUC). I organisims che a controlin la ativitât des organizazions paramilitârs in Irlande dal Nord a segnalin che, almancul fin al Novembar stât, membris de UDA a jerin ancjemò impegnâts in ativitâts di stamp criminâl. La organizazion che e met adun i parincj des vitimis de violence lealiste e à declarât di no jessi interessade al disarmament de UDA/UFF, ma di volê la veretât sui responsabii dai servizis segrets britanics, dal esercit e de polizie nordirlandese che a àn armât, infilitrât e ordenât i omicidis di militants republicans e di citadins de Irlande dal Nord. Intal mês di Jugn dal an passât si vevin disarmâts altris doi dai grups paramilitârs lealiscj, ven a dî la Ulster Volunteer Force (UVF) e il Red Hand Commando. Sul front republican, invezit, chest pas al jere stât completât dal IRA ancjemò tal 2005.
Font: BBC, 06/01/10; AP/RN, 07/01/10


text:
Biadelore un monument al soldât austrofurlan, che al fâs un pôc justizie
Al sta su la roste dal Ausse, il flum che al segnave il confin. Di une bande la Austrie, di chê altre il Friûl. Al sta in vuaite: il soldât cu la sô baionete no si môf, sculpît intun clap di Aurisine. Cu lis mostacjis e il cjapiel asburgjic. Al ricuarde che di chel toc di Friûl, une volte Austrie, a partivin centenârs di zovins. Di paîs tant che Strassolt, Çarvignan, a lavin a sglonfâ lis filis dal Vincjesim setim e dal Novantesim setim Reziment, cun destinazion Galizie. Atenzion: reziment muc, no talian. Di sabide ai 14 di Mai, chel monument no plui «ai caduti», ma «al soldât austrofurlan» al testemonee il lôr sacrifici te Prime vuere mondiâl. Lu àn tirât sù a Çarvignan, chê volte austriache. Fîs obleâts a une patrie che no sintivin lôr, ma che ur tocjave di ubidî. In ogni comun di Italie si ricuardìn la vite dai miârs di zovins, “muarts par une Patrie”. Ducj si visìn di lôr: ma chei altris? Chei di là dal confin, si ben furlans? Lu volìno dî che a son simpri stâts ancje fîs dismenteâts: de lôr stesse int e dai trombons celebratîfs dal Centenari dal conflit, dal fint mît che simpri al compagne la Grande Vuere? Cussì, su chê piere, ancje la dediche e à il so sens: «Ai nestris soldâts dismenteâts», dongje de acuile di Cecco Beppe.
Dut al è scomençât tal Atom dal 2014. «La idee nus è vignude tant di une visite al Centri Skerk di Ternova di Aurisina. La esposizion e contave La grande guerra in casa, la memoria rimossa, chê dai soldâts dal K.u.K. Infanterie Regiment Freiherr von Walstatten. Furlans, ma sot la dominazion de Austrie Ongjarie», al dîs Marco Benes, president dal Comitât onorari par tirâ sù il monument. «Il mestri Skerk, in chê volte al jere ancjemò vîf, nus disè che al sarès stât biel ricuardâ chei zovins. Il scultôr Franco Sclauzero al restà incjantât di une imagjin dentri de mostre e al decidè che e podeve propite rapresentâ ben i nestris fantats. Pôc timp dopo, al comprà il clap di Aurisine e al sculpì chê imagjin». Po dopo, la opere e je stade donade ae comunitât di Çarvignan, par jessi colocade.
Cualchi probleme politic. Il sindic di Çarvignan al veve dât bon acet al progjet in mût calorôs. «Nus veve dade cjarte blancje», si vise Benes «Ma di traviers si è metût il consei comunâl. A messint e je finide la politiche, ma a nô dal Comitât (componût in plui che di Benes e Sclauzero ancje di Gianpaolo Chendi) no nus interessave la politiche, nô o vevin chê di dâ il just ricognossiment a une vicende storiche che pôcs a cognossevin». Il tire e mole al larà indevant fin tal Fevrâr di chest an. «A un ciert pont nus vevin dite di sì, ma tal cimitieri, ma chest al voleve dî platâ il monument. Stant che chei altris muarts a àn za monuments dapardut, al jere just cjatâ un spazi specific a chescj nestris soldâts, che il Stât talian nol sa nuie di lôr».
Al progjet dal comitât, si son zontadis diviersis associazions locâls. «Propite par vie che a vevin capît lis nestris intenzions», al sclarìs Benes. Amîs de Schwarzes kreuz Austriache cul president Franco Stacul; Associazion Mitteleuropa cul president Paolo Petiziol; Associazion Terre sul confine, cul president Ferruccio Tassin; Associazion Natiso cum Turro cul president Gianluca Comar; Associazion Cormons-Austria cul president Giovanni Battista Panzera. E po i storics: Todero, Perini, Grimami e Milocco.
E cussì il Comitât – e o sin a Mai 2015 – al invie lis tratativis par che la opare e cjati la juste colocazion dentri dal comun. Al tire sù un miâr di firmis. E al menace: o intun puest decent o si done il clap a Dael e Flumisel, ben contents di dâ acet al monument te lôr place. La cjosse e devente un câs e e divît la comunitât. Il Comitât al reste fer. Par rivâ ai prins mês di chest an, cuant che si cjate un acuardi. La roste dal flum, dulà che al passave une volte il confin. Di là Austrie-Ongjarie, di ca Friûl. ❚
____________________________
I prins doi muarts furlans
I prins doi muarts de Grande vuere a jerin doi furlans. Ducj o savìn dal alpin di Udin, Riccardo Giusto, muart sul Kolovrat cul esercit talian. Pôcs, o nissun, si visin che, forsit ancje prime di Giusto, al murì il soldât Eugenio Sandrigo, di Aquilee, cogo, ma tal esercit austriac. I prins doi soldâts muarts inte inutile stragje a jerin doi furlans, si ben su fronts diviers. Cheste cundizion di soldâts furlans, ma cun monturis diviersis, si spieghe cul confin che al divideve la Basse. In comun di Tor di Zuin, localitât Trê Puints, e je ancjemò la piere che e segne il confin: une linie che e va sù fintremai a Visc. Çarvignan, Strassolt, cu la Austrie; ‘Sevean cul Friûl. Fintremai ai 24 di Mai dal 1915, cuant che a rivarin i soldâts talians. ❚
✒ Oscar Puntel


text:
I SANTS DAL MÊS. Sants Canzi, Canzian e Canzianile
Sants Canzi, Canzian e Canzianile, martars (Ai 30 di Mai).
Canzi, Canzian e Canzianile, che une tradizion antighe ju dîs fradis, a son stâts copâts al inizi dal secul IV, sot dai imperadôrs Dioclezian e Massimian, e sepulîts «ad Aquas Gradatas». Te stesse localitât, che cumò si clame «Sant Canzian», e je stade cjatade che nol è trop une basiliche une vore antighe dedicade ai fradis Canzians e fintremai il sepulcri cui vues dai trê cuarps. La venerazion tai lôr confronts e je testemoneade dai scrits di Sant Massim di Turin (sec. V), di une preziose cassute cu lis lôr relicuiis de fin dal sec. V conservade inte citât di Grau e dal distic di Venanzi Fortunât (sec. VI) là che al racomande: «Se tu vessis di rivâ te citât di Aquilee – tu varessis di venerâ soredut i Canzians amîs dal Signôr». Za inte alte Ete di Mieç, li al jere un munistîr dedicât a di chescj martars e a Sante Marie. La venerazion pai martars Canzians si jere slargjade za te antichitât in dut il teritori de Italie setentrionâl (Lombardie), in chel dai Francs e dai Gjermanics.
Test gjavât fûr dal Messâl par furlan, di agns in spiete de aprovazion di bande de CEI (Conference Episcopâl Taliane).


text:
E il Friûl al vose Vai Fradi: al è il moment di Doro Gjat
Luca Dorotea, in art Doro Gjat dai Carnicats al à maraveât dute la Italie cul so gnûf album di solist Vai Fradi, jessût ae fin di Novembar e publicât di ReddArmy. Il disc, fat di 11 tocs, al à za puartât insom des classifichis musicâls chest zovin cjantautôr furlan, plen di sperancis e di amôr pe musiche.
«Cuant che o ai decidût di tacâ a lavorâ al gno disc, o jeri in tun moment delicât: insodisfat de mê situazion, sedi di un pont di viste lavoratîf che artistic. O vevi bisugne di esprimimi pardabon, di meti dut ce che o vevi dentri intun disc dut gno. Cui Carnicats o vevi fat doi mixtape, un EP e doi album uficiâi, però o sintivi la necessitât di fâ une robe dute mê e alore mi soi cjalât tal spieli e mi soi dit: “Di po, no ise ore di metisi sot e di fâ ce che ti ven pardabon ben? Bon, alore tache! Vai fradi!” . O sarai jo che o soi cjargnel e duncje, sot sot, o soi simpri un tic cjapât mâl, ma i miei comparis a son doi agns che mal disin, che secont lôr o ai fat un disc un grum figo e che “e larà ben, tu viodarâs”».
Doro Gjat al è un cjantautôr diviers dal solit: al cjante de sô tiere, des amiciziis, dai fradis che a partissin pal forest; al conte la sô esperience e al condivît la ligrie, lis pôris e lis sperancis, doprant in mût origjinâl lis rimis e metint insiemi furlan, talian e inglês. «Tal disc o ai cirût di meti ducj i suns e dutis lis atmosferis che mi plasin di plui. Jessint une persone cul umôr avonde balarin, al è normâl che al sedi vignût fûr un tic di dut».
I tancj che a fevelin di lui a rimarchin la strofe Che ti aspettavi i rapper coi tattoo? E invece c’hai i montanari, ma in realtât Luca nus conte che nol varès mai pensât che une rime cussì, “stupidute” e sarès stade notade cussì tant. «Ae fin, par me e je dome une provocazion par distinguimi dal hip-hop talian e marcâ un concet che za al è evident intes cjançons. In plui, la rime plui significative e je par me chê part dal toc Prima di addormentarmi dulà che o dîs: “[...]siamo rose cresciute dentro al cemento/col malcontento a causa del maltempo/spremiamo la poesia dai sassi del Tagliamento”».
Tal album si sintin ancje amîs che Doro al à clamât dongje par colaborâ cun lui, tant che Dek Ill Ceesa e Dj Deo, Davare, la Carnicats Live Band, i Videodreams e tancj altris. «Cuant che al è jessût l’album, o vin sunât ducj insiemi cu la Carnicats Live Band ae Fiere di Udin, e ducj i miei colaboradôrs a àn sintude la energjie dal public dai Carnicats e si son inamorâts ancje lôr dal progjet. A àn capide la filosofie dal disc e la fuarce dal messaç. In chel moment a son vignûts li di me, un par un, e mi àn ringraciât par vêju tirâts dentri intune robe cussì emozionante. Chest al è stât un dai moments plui biei de mê cariere musicâl».
E tal toc Anche Se, Luca al bute fûr dute la sô emozion: «al è il toc plui vecjo dal pont di viste anagrafic e ancje chel plui profont, e o ai metût dut ce che o vevi dentri. Mi è sucedût di scrivilu dut intun colp intun moment di aviliment. Cuant che tu sês a stâ in cjase cui tiei, tu âs un stipendi par mût di dî, la tô vite sentimentâl e sta lant a tombolons parcè che no tu âs la disponibilitât economiche par fâ il pas sucessîf, tu ti cjalis ator e tu viodis che la uniche robe che e funzione te tô vite e je la musiche e tu pensis: “di gracie che o ai la mê musiche, e je la cause de mê ruvine ma ancje la robe plui biele che o ai fate. E ancje se al va dut in sbrui, no smetarai mai di fâle, no smetarai mai di scrivi, no rinunziarai mai a chei sgrisui che dome jê e rive a dâmi. Puar mai me a no vêle!”».
Dopo i videos di Vai Fradi e Ferragosto, in curt al rivarà ancje Zenit. Doro Gjat nus conte «o sin lâts insom dal Mataiûr e là sù o vin filmât dut cul dron che nus svolave ator. E sarà une robe che us fasarà vignî i sgrisui, viodarês! ».
Par fâ sintî il vuestri calôr a Doro Gjat e savê di plui sui prossims concierts, seguîtlu sui social:
www.facebook.com/dorogjat e www.facebook.com/carnicats ❚
✒ Moira Pezzetta